text:
KUUMA NGOTHI-INĨ
Hihi nĩ Kũrĩ Ngai? Kũmenya Ũguo Kũngĩkũhutia Atĩa?
Harĩ andũ aingĩ, kũũria kana nĩ kũrĩ Ngai kuonekaga ta arĩ ũndũ ũtagĩrĩire kana ũtangĩona macokio. Hervé, kuuma bũrũri wa Faranja oigaga ũũ: “O na gũtuĩka niĩ ndirĩ ũmwe wa arĩa metĩkĩtie atĩ gũtirĩ Ngai, kana ũmwe wa arĩa metĩkĩtie atĩ ndangĩmenyeka ũrĩa atariĩ, gũtirĩ wĩtĩkio ngoragwo nũmĩtie. Harĩ niĩ, ũtũũro ũrĩa mwega nĩ kũhũthĩra meciria makwa gwĩtuĩra matua. Ũndũ ũcio ndũrabatara ũteithio kuuma kũrĩ Ngai.”
Angĩ mahota gũkorũo na mawoni ta ma John, kuuma bũrũri wa Amerika (U.S.), ũrĩa woigire ũũ: “Ndaarerirũo nĩ aciari matetĩkĩtie atĩ nĩ kũrĩ Ngai. Ndĩ mũndũ mwĩthĩ, ndingĩahotire kuuga kana nĩ kũrĩ Ngai kana gũtirĩ. No rĩmwe na rĩmwe nĩ ndeeyũragia ũndũ ũcio.”
Hihi nĩ ũrĩ weyũria kana nĩ kũrĩ Ngai, na angĩkorũo arĩ kuo-rĩ, hihi muoroto wa ũtũũro nĩ ũrĩkũ? Angĩkorũo ndwĩtĩkĩtie nĩ kũrĩ Mũũmbi, nĩ kũrĩ maũndũ maritũ ũngĩremwo nĩ gũtaarĩria, ta marĩa sayansi yonanĩtie megiĩ ũrĩa gũkoragwo na ũigananĩru thĩinĩ wa ũũmbi, ũndũ ũrĩa ũhotithagia ũtũũro ũthiĩ na mbere thĩinĩ wa thĩ ĩno iitũ, na marĩa monanagia atĩ muoyo ndũngiuma harĩ kĩndũ gĩtarĩ muoyo.
Ta wĩcirie ũhoro wa maũndũ macio twagweta. Mahaana ta ibaũ ironania handũ harĩ na kĩndũ kĩa goro. Ũngĩgĩa na ũira ũronania atĩ Ngai arĩ kuo, o hamwe na ũhoro wa kwĩhokeka ũmwĩgiĩ, no ũkorũo ũgĩĩte na kĩndũ kĩa bata mũno. Kwa ngerekano, reke tuone maũndũ mana ũngĩgĩa namo.
1. ŨTŨŨRO ŨRĨ NA MUOROTO
No twende kũmenya muoroto wa ũtũũro nĩ ũrĩkũ, na ũtũhutagia atĩa. Makĩria ma ũguo, angĩkorũo nĩ kũrĩ Ngai na tũtiũĩ, tũgĩtũũraga tũrigĩtwo nĩ ũndũ ũrĩa wa ma na wa bata mũno thĩinĩ wa thĩ na igũrũ.
Bibilia yugaga atĩ Ngai nĩwe Kĩhumo kĩa muoyo. (Kũguũrĩrio 4:11) Kũmenya ũndũ ũcio-rĩ, kũngĩtũma ũtũũro witũ ũkorũo na muoroto na njĩra ĩrĩkũ? Ta wĩcirie ũrĩa Bibilia ĩrutanaga.
Harĩ ciũmbe ciothe iria ikoragwo thĩ, andũ makoragwo marĩ a mwanya. Kũringana na Bibilia, twombirũo nĩ Ngai twĩ na mũhianĩre wake, tuonanagie ngumo ta ciake. (Kĩambĩrĩria 1:27) Makĩria ma ũguo, Bibilia ĩrutanaga atĩ andũ no matuĩke arata a Ngai. (Jakubu 2:23) Gũtirĩ kĩndũ kĩngĩ kĩngĩtũma tũkorũo na ũtũũro ũrĩ na muoroto tiga gũkorũo na ũrata ta ũcio hamwe na Mũũmbi witũ.
Tũngĩgunĩka atĩa nĩ ũndũ wa gũkorũo tũrĩ arata a Ngai? Arata a Ngai nĩ mahotaga kwaranĩria nake na njĩra ya mahoya. Na nĩ eranĩire atĩ nĩ arĩmathikagĩrĩria na akamahingĩria ũrĩa marenda. (Thaburi 91:15) Tũrĩ arata a Ngai, no tũhote kũmũmenya na kũmenya mawoni make maũndũ-inĩ matiganĩte. Ũndũ ũcio no ũtũteithie gũtaũkĩrũo na njĩra njega biũ nĩ ciũria iria nditũ mũno ciĩgiĩ ũtũũro witũ.
Angĩkorũo nĩ kũrĩ Ngai na tũtiũĩ, tũgĩtũũraga tũrigĩtwo nĩ ũndũ ũrĩa wa ma na wa bata mũno thĩinĩ wa thĩ na igũrũ
2. THAYŨ WA MECIRIA
Kwa ngerekano, andũ amwe monaga arĩ ũndũ mũritũ gwĩtĩkia Ngai tondũ wa mĩnyamaro ĩrĩa ĩkoragwo thĩinĩ wa thĩ yothe. Moragia atĩrĩ, ‘Mũũmbi ũrĩ hinya wothe etĩkagĩria mĩnyamaro na maũndũ moru nĩkĩ?’
Macokio ma Bibilia nĩ matũũmagĩrĩria, tondũ yonanagia atĩ Ngai ndaatanyĩte andũ manyamarĩkage. Rĩrĩa mũndũ ombirũo, ũtũũro ndwarĩ na mĩnyamaro. Na kuuma o kĩambĩrĩria ndwarĩ muoroto wa Ngai atĩ andũ makuage. (Kĩambĩrĩria 2: 7-9, 15-17) Hihi ũyũ nĩ ũndũ mũritũ gwĩtĩkia? Hihi icio nĩ iroto? Aca. Angĩkorũo nĩ kũrĩ Mũũmbi ũrĩ hinya wothe, na ngumo yake ĩrĩa nene nĩ wendo, no twĩrĩgĩrĩre atĩ muoroto wake nĩ andũ makenere ũtũũro ta ũcio.
Nĩ kĩĩ kĩareheire andũ mathĩna maya tũcemanagia namo? Bibilia ĩtaaragĩria atĩ Ngai ombire andũ marĩ na ũhoti wa gwĩthuurĩra ũrĩa mekwenda gwĩka. Tũtingĩtindĩkwo twathĩkĩre Ngai kĩa hinya, tondũ tũtiũmbĩtwo ta macini. Aciari aitũ a mbere, maathurire kwaga gũtongorio nĩ Ngai. Ithenya rĩa ũguo, maarũmĩrĩire wendi wao nĩ ũndũ wa mwĩyendo. (Kĩambĩrĩria 3:
No tũgĩe na thayũ mũingĩ wa meciria nĩ kũmenya atĩ mĩnyamaro ĩrĩa andũ macemanagia nayo, ndĩkoragwo ĩrĩ muoroto wa Ngai. Ĩndĩ nĩ tũiguaga tũkĩenda mũno kwehererio mĩnyamaro, na kũgĩa na kĩĩrĩgĩrĩro kĩa mahinda mokĩte.
3. KĨĨRĨGĨRĨRO
O hĩndĩ ĩyo mũndũ wa mbere eehirie, Ngai nĩ eeranĩire atĩ nĩ akaahingia muoroto wake ũrĩa aarĩ naguo harĩ thĩ. Gũtirĩ ũndũ ũngĩmũgirĩrĩria gwĩka ũguo, tondũ we nĩ mwene-hinya-wothe. (Isaia 55:11) Ica ikuhĩ, Ngai nĩ ekweheria moimĩrĩro mothe ma ũremi, na muoroto wake harĩ thĩ na andũ nĩ ũgaakinyanĩra.
Ũndũ ũyũ ũngĩkũguna atĩa? Ta wĩcirie ũhoro wa ciĩranĩro ici igĩrĩ harĩ ciĩranĩro nyingĩ iria Ngai eranĩire cia mahinda mokĩte, iria irĩ thĩinĩ wa Bibilia.
THĨ ĨIYŨIRE THAYŨ NA ĨTARĨ NA WAGANU. “Amu-rĩ, no ihinda inyinyi, ũrĩa mwaganu acoke aagwo; ũkabara wega gĩikaro kĩu gĩake, na ndangĩkorũo ho. No rĩrĩ, andũ arĩa ahoreri nĩo makagaya thĩ, na matũũre mekenagĩra tondũ wa kũingĩhĩrũo nĩ thayũ.”
—Thaburi 37: 10, 11.
MĨRIMŨ NA GĨKUŨ NĨ IKAANINWO. “Nake mũndũ ũrĩa ũtũũraga bũrũri ũcio ndarĩ hingo agacoka kuuga ũũ: Ndĩ mũrũaru.” (Isaia 33:24) “Gĩkuũ nĩ kũng’aria akĩng’arĩtie agakĩnina biũ tene na tene; ningĩ Mwathani Jehova nĩakagiria maithori mothiũ mothe.”
—Isaia 25:8.
Nĩ kĩĩ kĩngĩtũma twĩhoke ciĩranĩro cia Ngai iria irĩ Bibilia-inĩ? Morathi maingĩ marĩa marĩ thĩinĩ wa Bibilia nĩ mahingĩte na njĩra ĩroneka wega. O na kũrĩ ũguo, kĩĩrĩgĩrĩro kĩu kĩa mahinda mega mokĩte gĩtieheragia moritũ marĩa tũcemanagia namo. Gũkĩrĩ ũgũo-rĩ, nĩ ũteithio ũrĩkũ ũngĩ Ngai atũheete?
4. KŨHIŨRANIA NA MATHĨNA NA GŨTUA MATUA
Ngai nĩ atũheaga ũtaaro wa gũtũteithia kũhiũrania na mathĩna, na gũtua matua mega. Matua maingĩ no ma ihinda inini, no mangĩ mahutagia ũtũũro witũ wothe. Gũtirĩ mũndũ ũngĩhota gũtũhe ũtaaro mwega na wa ũũgĩ ta ũrĩa Mũũmbi witũ angĩtũhe. Ũũgĩ wa Jehova nĩguo mwega biũ tondũ nĩ oĩ maũndũ marĩa mothe manahanĩka na marĩa makaahaanĩka. Makĩria ma ũguo, nĩwe Kĩhumo kĩa muoyo. Kwoguo nĩ oĩ ũndũ ũrĩa mwega harĩ ithuĩ.
Bibilia ĩkoragwo na meciria ma Jehova Ngai, kũringana na ũrĩa aatongoririe andĩki na roho wake maandĩke. Thĩinĩ wa Bibilia, nĩ tuonaga ciugo ici: “Niĩ nĩ niĩ Jehova Ngai waku ũrĩa ũkũrutaga maũndũ ma gũkũguna, o we ũrĩa ũgũtongoragia na njĩra ĩrĩa wagĩrĩirũo nĩ kũgera.”
Ngai akoragwo na hinya ũtarĩ gĩthimi, na akoragwo eharĩrĩirie kũũhũthĩra nĩguo atũteithie. Bibilia ĩtaaragĩria Ngai arĩ ta mũciari wĩ wendo na wendaga gũtũteithia. Yugaga ũũ: “Ithe wanyu ũrĩa ũrĩ Igũrũ githĩ ndarĩkĩragĩrĩria kũhe Roho Mũtheru kũrĩ arĩa mamũhooyaga!” (Luka 11:
Hihi ũngĩona ũteithio ta ũcio kuuma kũrĩ Ngai na njĩra ĩrĩkũ? Bibilia yugaga ũũ: “Mũndũ ũrĩa ũkũrongoria Ngai no kinya etĩkie atĩ nĩatũire ho, na atĩ nĩwe ũheaga andũ arĩa mamũcaragia ngerenwa yao.” (Ahibirania 11:6) Nĩguo ũkorũo na ũũma biũ atĩ nĩ kũrĩ Ngai, ũrabatara gwĩthuthurĩria ũira ũrĩa wonanagia atĩ arĩ kuo.
HIHI WEE NĨ ŨGŨTHUTHURIA?
Kũmenya ũũma wĩgiĩ Ngai nĩ kuoyaga ihinda, na hatarĩ nganja no ũgunĩke nĩ ũndũ wa gũthuthuria. Ta wĩcirie ũndũ wĩyoneirũo nĩ Xiujin Xiao, ũrĩa waciarĩirũo China no rĩu aikaraga Amerika (U.S.). Oigire ũũ: “O na gũtuĩka nĩ ndeetĩkĩtie ũrutani wa atĩ indo nĩ kwĩyumĩria cieyumĩririe, nĩ ndeendaga mũno kũmenya ũrĩa Bibilia yugaga. Nĩ ũndũ ũcio ngĩambĩrĩria kwĩruta Bibilia na Aira a Jehova. No mwaka wakwa wa mũico ndĩ korenji, ndagĩire na mĩhang’o mĩingĩ ũũ atĩ ndwarĩ ũndũ mũhũthũ kuona mahinda ma kwĩruta Bibilia. No ndiarĩ na gĩkeno. Ĩndĩ rĩrĩa ndaatuire atĩ ũndũ ũrĩa wa bata harĩ niĩ nĩ kwĩruta Bibilia, nĩ ndaagĩire na gĩkeno.”
Hihi no wende kwĩruta makĩria ũhoro wĩgiĩ Jehova Ngai, Mũũmbi witũ? Geria gwĩka ũrĩa wothe ũngĩhota, ũthuthurie ũhoro makĩria!


c: text/html

text:
Hihi nĩ Mwĩthemaga Arĩa Tene Maarĩ Aira a Jehova?
Arĩa maabatithĩtio magatuĩka Aira a Jehova no rĩu matihunjagia, kana o na nĩ matigĩte kũnyitanagĩra na ithuĩ, matiĩthemagwo. Nĩ twĩrutanagĩria mũno kũmateithia nĩguo tũmarurumũre kĩĩroho.
Tũtieheragia mũndũ thiritũ-inĩ ya kĩũngano tondũ tu nĩ eka mehia maritũ. No rĩrĩ, mũira mũbatithie angĩkorũo na mũtugo wa kuuna mawatho ma Bibilia—kwa ngerekano, kũiya, kana gwĩka ciana ũũru—na aage kwĩrira, nĩ egwĩthemwo kana eherio kĩũngano-inĩ. Bibilia yugaga ũũ cararũkũ: “
Mũtieheriei mũndũ urĩa mwaganu oime harĩ inyuĩ.”—1 Akorintho 5:13.
Ĩ nake mũthũri ũrĩa weheretio thĩinĩ wa kĩũngano no mũtumia wake na ciana no Aira a Jehova? Ũkuruhanu ũrĩa mararĩ naguo wa maũndũ ma ndini nĩ ũcenjagia, no wa kĩfamĩlĩ ũrĩ o ho. Wendo wa kĩhiko na wa famĩlĩ ũthiaga na mbere o ta mũtugo.
Andũ arĩa meheretio kĩũngano-inĩ no mathiĩ na mbere gũũka mĩcemanio iitũ ya ũthathaiya. Na mangĩenda-rĩ, no maheo ũtaaro wa kĩĩmaandĩko nĩ athuri a kĩũngano. Muoroto nĩ gũteithia mũndũ ta ũcio agĩrĩre rĩngĩ gũtuĩka Mũira wa Jehova. Arĩa meheretio thĩinĩ wa kĩũngano mangĩtigana na mĩthiĩre yao mĩũru na monanie atĩ nĩ marenda gũtũũra kũringana na ithimi cia Bibilia-rĩ, nĩ maamũkagĩrũo na ngoro yothe thĩinĩ wa kĩũngano rĩngĩ.

robotstxt: allowed

filter: keep


text:
RŨGANO RWA 70
Jona na Kĩũngũyũ Kĩnene
TARORA mũndũ ũyũ ũrĩ thĩinĩ wa maĩ. Kaĩ arĩ na thĩna mũingĩ-ĩ, kana tigũo? Thamaki ĩĩrĩa ĩrĩ hakuhĩ kũmũmeria! Wee nĩ ũĩ mũndũ ũyũ nũũ? Rĩĩtwa rĩake nĩ Jona. Tareke tuone ũrĩa eingĩririe thĩna-inĩ ũcio.
Jona nĩ mũnabii wa Jehova. Ti kahinda karaihu kuuma gĩkuũ kĩa mũnabii Elisha rĩrĩa Jehova erire Jona: ‘Ũkĩra, ũthiĩ Nineve, itũũra rĩrĩa inene. Wanĩrĩre ũkĩrĩgũũthũkagĩra, amu ũũru wa ene rĩo wambatĩte ũgakinya o harĩ niĩ.’
Ĩndĩ Jona ndendire gũthiĩ. Agĩkĩhaica merikabu ĩrĩa yaathiyaga mwena ũngĩ handũ ha Nineve. Jehova ndakenirio nĩ gĩĩko kĩa Jona gĩa kũũra. Agĩgĩtũma kũgĩe na kĩhuhũkanio kĩnene. Kĩarĩ kĩũru ũ atĩ merikabu yaarĩ hakuhĩ kũũrĩra. Atwari a merikabu nĩ metigĩrire mũno, na makĩambĩrĩria gũkaĩra ngai ciao imateithie.
Mũthia-inĩ Jona akĩmera atĩrĩ: ‘Ndĩmwĩtigĩri Jehova, Ngai ũrĩa wombire igũrũ na thĩ. Na nĩ kũũra njũrĩire gwĩka kwenda kwa Jehova.’ Kwoguo atwari a merikabu magĩkĩmũria: ‘Nĩ atĩa tũgũgwĩka nĩ getha tũhorererũo nĩ iria?’
Jona akĩmera, ‘Njoyai mũnjikie iria-inĩ, na hĩndĩ ĩyo nĩ mũkũhorererũo nĩ iria.’ Atwari a merikabu matiendaga gwĩka ũguo, no ĩndĩ rĩrĩa iria rĩakĩrĩrĩirie gũthũka magĩkĩmũikia iria-inĩ. O rĩmwe kĩhuhũkanio gĩgĩthira, na iria rĩkĩhorera.
Na rĩrĩa Jona orĩire maĩ-inĩ, kĩũngũyũ kĩu kĩnene gĩkĩmũmeria. No ndakuire. Mĩthenya ĩtatũ na matukũ mene Jona aarĩ thĩinĩ wa nda ya kĩũngũyũ kĩu. Jona nĩ eririre mũno nĩ ũndũ wa kũrega gwathĩkĩra Jehova athiĩ Nineve. Nĩ ũũĩ ũrĩa ekire?
Jona aahoire Jehova amũteithie. Nake Jehova agĩtũma kĩũngũyũ gĩtahĩke Jona igũrũ rĩa thĩ nyũmũ. Thutha wa ũguo Jona agĩgĩthiĩ Nineve. Na githĩ ũndũ ũyũ ndũgũgĩtũruta gĩtũmi kĩa bata mũno gĩa gwĩka ũrĩa wothe Jehova oigĩte?
Ibuku rĩa Biblia rĩa Jona.


text:
Kemu
Kemu
Mathomo na ũtuĩria wa thayathi ũria atomu ciohanaga gũthondeka inyamũ na minyamũ.
Mĩthaiga kuohana (Chemical bonding)
Kwĩ mithemba ĩrĩ ya ciohi (bonds) cia kunyitithania atomu: ionic na Convalent.
Ciohi cia Ionic
ĩthondekagwo nĩ atomu yaneana erektroni ĩmwe kana makĩria kwĩ atomu ĩria ĩngĩ. Atomu ĩgĩneana erektroni nĩgiaga na caji ya pocitivu na igetwo ioni.
Atomu ĩria nyanegerwo erektroni ĩkagia na caji ya negativu na ĩtagwo ioni. Atomu ciĩna na caji pocitivu kana negativu nĩ igucanagia.
Ngerekano nĩ cumbĩ wa kũruga ũria ũkoragwo ũthondeketwo nĩ kiohi ionic kia ioni ya chlorine ina caji ya negativu na sodium ina caji ya pocitivu ciohanitio ni kiohi(bond) ionic.
Ciohi cia Convalent
Ciohi ici cithondekagwo nĩ oo atomu kũruta erektroni na kũgwatanira na atomu iria ĩngĩ. Ngerekano ya kinyamũ, kĩna kiohi kia mũthemba ũyũ nĩ Oxigen .
Oxigen ikoragwo na atomu igirĩ ciohanitio nĩ kiohi kia erektroni igĩrĩ iria ikoragwo gatagati ka atomu ici.
kiugo kĩngĩ kia erektroni
elektroni no ĩtwo na ritwa rĩngĩ enia , ritwa rĩumanĩte na ruheni. rĩtwa enia nĩrĩkonaine na mũtũrĩre wa mũndũ wa kawaida. Maritwa ta enia no matethĩrĩrie guthondeka maritwa merũ ma teknoroji ma gĩkũyũ.
Enia nirĩkonaine na marĩtwa henũki(photon) , njeneni na henia.
Metha Njokereri
Metha njokeriri nĩ metha ĩna mũtatara wa kũbanga inyamũ ciothe kũrĩ. Nĩ ĩhũthagia ũthomi wa Kemu. Metha ĩno ĩkoragwo na Bamili, ikundi na Njokereri ya iyamũ. Mitũgo ya inyamũ mubagĩrĩreini ũyũ nĩ ĩnyihaga mũno.
Honge nene cia Kemu ni: Organic chemistry Inorganic chemistry na Physical Chemistry


text:
‘Thiagai na Wĩtĩkio, no ti na Kuona’
Mbũtũ ya Aroma ĩgatiga kũrigicĩria Jerusalemu. Famĩlĩ igĩrĩ cia Gĩkristiano nĩ irabatara gũtua matua maritũ. Hihi nĩ megwathĩkĩra Jesu na matige mũtũũrĩre ũrĩa mamenyerete? Meka ũguo-rĩ, hihi nĩ mekũgucĩrĩrio gũcooka? Itua rĩao no rĩtũme morũo nĩ muoyo kana maũhonokie. Video ĩno ĩronania maũndũ mataarĩirio thĩinĩ wa Bibilia, na matarĩ na mahĩtia kũringana na historĩ. Ĩrĩ na icunjĩ ironania andũ makĩrũa; o na kũrĩ ũguo, ti kuuga atĩ ũhinya nĩ wĩkĩrĩirũo, no ironania maũndũ ma ma marĩa Akristiano a karine ya mbere maacemanirie namo.


text:
Rũgano rwa 73: Mũthamaki Mwega wa Mũthia wa Isiraeli
Josia aarĩ wa mĩaka ĩnana tu rĩrĩa aatuirũo mũthamaki wa mĩhĩrĩga ĩrĩa ĩĩrĩ ya Isiraeli. Ũcio nĩ ũkũrũ mũnyinyi mũno harĩ mũndũ gũtuuo mũthamaki. Kwoguo mbere aarĩ no mũhaka ateithio gwatha rũrĩrĩ nĩ andũ akũrũ.
Rĩrĩa Josia aathamakĩte mĩaka mũgwanja-rĩ, akĩambĩrĩria gũcarĩrĩria Jehova. Aarũmĩrĩire kĩonereria kĩa athamaki ega ta Daudi, Jehoshafatu na Hezekia. Hĩndĩ ĩrĩa aarĩ o wa mumo-rĩ, Josia nĩekire ũndũ wa ũcamba.
Gwa kahinda karaya Aisiraeli aingĩ maakoretwo marĩ oru mũno. Mathathaiyagia ngai cia maheni. Mainamagĩrĩra mĩhianano. Nĩ ũndũ ũcio Josia na andũ ake maathiũrũrũkire bũrũri na makĩambĩrĩria kweheria ũthathaiya wa maheni. Waarĩ wĩra mũritũ tondũ andũ aingĩ mũno maahoyaga ngai cia maheni. Mbica-inĩ ĩno no wone Josia na andũ ake makĩhehenja mĩhianano.
Thutha ũcio, Josia agĩtua andũ atatũ marũgamĩrĩre gũcokereria hekarũ ya Jehova. Mbeca ikĩũnganio kuuma kũrĩ andũ na ikĩneo arũgamĩrĩri acio irutithie wĩra ũcio. Rĩrĩa maarutaga wĩra hekarũ-inĩ, Hilikia, mũthĩnjĩri-Ngai ũrĩa mũnene, akĩona kĩndũ kĩa bata mũno. Kĩndũ kĩu nĩ ibuku rĩa watho rĩrĩa Jehova eerĩte Musa aandĩke tene, tene mũno. Rĩorĩte mĩaka mĩingĩ mũno.
Ibuku rĩu rĩgĩtwarĩrũo Josia, nake akiuga athomerũo. Na rĩrĩa aathikĩrĩirie, Josia akĩona atĩ andũ nĩmaagĩte kũrũmia watho wa Jehova. Akĩigua kĩeha mũno nĩ ũndũ ũcio, na agĩtembũranga nguo ciake, ta ũrĩa ũrona mbica-inĩ. Oigire atĩrĩ: ‘Jehova nĩatũrakarĩire, tondũ maithe maitũ matiarũmĩrĩire watho ũrĩa wandĩkĩtwo thĩinĩ wa ibuku rĩrĩ.’
Josia agĩatha Hilikia, mũthĩnjĩri-Ngai ũrĩa mũnene atuĩrie ũrĩa Jehova angĩekire. Hilikia agĩthiĩ kwĩ Hulida mũnabii mũndũ-wa-nja na akĩmũria. Mũnabii ũcio akĩmenyithia Josia ndũmĩrĩri ya Jehova: ‘Jerusalemu na andũ arĩo othe nĩmekũherithio tondũ nĩmathathaiyĩtie ngai cia maheni na ningĩ bũrũri wothe ũiyũrĩte waganu. No tondũ wee Josia, nĩ wĩkĩte wega, iherithia rĩrĩ rĩgoka thutha wa gĩkuũ gĩaku.’
2 Maũndũ 34:1-28.
Ciũria
- Josia aarĩ wa mĩaka ĩigana rĩrĩa aatuĩkire mũthamaki, na aambĩrĩirie gwĩka atĩa aathamaka mĩaka mũgwanja?
- Ũrona Josia agĩĩka atĩa mbica-inĩ?
- Mũthĩnjĩri-Ngai ũrĩa mũnene onire kĩĩ rĩrĩa andũ maarutaga wĩra wa gũcokereria hekarũ?
- Josia aatembũrangire nguo ciake nĩkĩ?
- Hulida mũnabii mũndũ-wa-nja aaheire Josia ndũmĩrĩri ĩrĩkũ kuuma kwĩ Jehova?
Ciũria ingĩ
- Thoma 2 Maũndũ 34:1-28.
Josia aheanaga kĩonereria kĩrĩkũ he andũ arĩa mangĩkorũo momĩrĩirie magerio kuuma ũnyinyi wao? (2 Maũ. 33:21-25; 34:1, 2; Thab. 27:10)
Nĩ ikinya rĩrĩkũ inene Josia oire rĩagũtwarithia na mbere ũthathaiya wa ma mwaka-inĩ wa 8, 12, na 18 wa ũthamaki wake? (2 Maũ. 34:3, 8)
Kĩonereria kĩa Mũthamaki Josia na Mũthĩnjĩri-Ngai Mũnene Hilikia, gĩtũheaga ithomo rĩrĩkũ rĩa gũtũũria handũ haitũ ha kũhoera he hega? (2 Maũ. 34:9-13; Thim. 11:14; 1 Kor. 10:31)


text:
RŨGANO RWA 1
Ngai Kwambĩrĩria Kũũmba Indo
INDO ciothe njega tũrĩ nacio ciumĩte kũrĩ Ngai. Ombire riũa rĩtũheeage ũtheri mũthenya, na mweri na njata itũheeage ũtheri mũna ũtukũ. Ningĩ Ngai agĩtũũmbĩra thĩ tũmĩtũũrage.
No riũa, mweri, njata na thĩ ticio indo cia mbere kũũmbwo nĩ Ngai. Nĩ ũũĩ nĩkĩĩ kĩarĩ kĩndũ kĩa mbere? Mbere Ngai ombire andũ mahaana take. Tũtingĩhota kuona andũ aya, o ta ũrĩa tũtangĩhota kuona Ngai. Thĩinĩ wa Biblia-rĩ, andũ aya metagwo araika. Ngai ombire araika matũũrage nake kũu igũrũ.
Mũraika wa mbere kũũmbwo aarĩ wa mwanya mũno. Aarĩ Mũrũ wa mbere wa Ngai, na aarutaga wĩra hamwe na Ithe. Nĩateithirie Ngai kũũmba indo iria ingĩ ciothe. Nĩateithirie Ngai kũũmba riũa, mweri, njata o na ningĩ thĩ ĩno iitũ.
Thĩ yahaanaga atĩa hĩndĩ ĩyo? Hau kĩambĩrĩria-rĩ, gũtirĩ mũndũ ũngĩatũũrire thĩ. Gũtiarĩ kĩndũ o na kĩ o tiga iria rĩmwe inene rĩa maaĩ igũrũ rĩa thĩ. Ĩndĩ Ngai eendaga andũ matũũre gũkũ thĩ. Akĩambĩrĩria kũharĩria ũtũũro witũ. Ekire atĩa?
Ũndũ wa mbere-rĩ, thĩ yabataraga ũtheri. Nĩ ũndũ ũcio Ngai agĩtũma ũtheri wa riũa warĩre thĩ. Aũthondekire nĩguo kũgĩage mahinda ma ũtukũ na ma mũthenya. Thutha-inĩ Ngai agĩtũma thĩ nyũmũ yumĩre igũrũ rĩa maĩ ma iria.
Mbere thĩ ndĩarĩ na kĩndũ o na kĩmwe. Yahaanaga ta mbica ĩno ũrona haha. Gũtiarĩ mahũa, mĩtĩ kana nyamũ. Thĩinĩ wa maria-rĩ, gũtiarĩ thamaki o na ĩmwe. Ngai aarĩ na wĩra mũingĩ mũno wagũthondeka thĩ ĩtuĩke ũtũũro mwagĩrĩru wa nyamũ na andũ.
Jeremia 10:12; Akolosai 1:


text:
RŨGANO RWA 62
Thĩna Thĩinĩ wa Nyũmba ya Daudi
THUTHA wa Daudi kwambĩrĩria gũthamaka thĩinĩ wa Jerusalemu-rĩ, Jehova nĩ aaheire ita rĩake ũhotani mũingĩ mũno igũrũ rĩa thũ ciao. Jehova nĩeerĩire Aisiraeli kũmahe bũrũri wa Kanaani. Na rĩu, na ũndũ wa ũteithio wa Jehova, mũthia-inĩ bũrũri ũrĩa wothe merĩirũo ũgĩtuĩka wao.
Daudi nĩ mũthamaki mwega. Nĩendete Jehova. Ũndũ wa mbere ũrĩa eekire thutha wa gũtaha Jerusalemu waarĩ kũrehe ithandũkũ rĩa kĩrĩkanĩro rĩa Jehova kũu. Na nĩ eendaga gwaka hekarũ nĩguo rĩiguo kuo.
Hĩndĩ ĩrĩa Daudi aakũrire-rĩ, agĩĩka ihĩtia rĩũru mũno. Daudi nĩ oĩ atĩ nĩ mahĩtia kwĩyoera kĩndũ kĩa mũndũ ũngĩ. Mũthenya ũmwe hwaĩ-inĩ, arĩ kũu igũrũ rĩa nyũmba yake ya ũthamaki, akĩrora thĩ akĩona mũndũ-wa-nja waarĩ mũthaka mũno. Rĩĩtwa rĩake eetagwo Bathi-sheba, na mũthuri wake aarĩ ũmwe wa athigari ake na eetagwo Uria.
Daudi nĩ eerirĩirie Bathi-sheba mũno ũũ atĩ akĩrekania arehwo nyũmba ya ũthamaki. Mũthuri wake aarĩ mbara-inĩ kũnene. Daudi agĩkoma nake na thutha ũcio akĩmenya atĩ arĩ na ihu. Daudi akĩmaka mũno na agĩtũmana kũrĩ Joabu mũnene wa mbũtũ ya ita atware Uria mũhari wa mbere harĩa mbaara yamatĩire nĩguo oragwo. Uria aagĩkua-rĩ, Daudi akĩhikia Bathi-sheba.
Jehova nĩarakaririo mũno nĩ Daudi. Kwoguo agĩkĩrekia ndungata yake Nathani akamwĩre igũrũ rĩa mehia make. No wone Nathani akĩarĩria Daudi. Daudi nĩericũkirũo mũno nĩ ũrĩa eekĩte, na nĩ ũndũ ũcio Jehova ndaigana kũmũraga. No ĩndĩ Jehova akiuga: ‘Tondũ nĩ wĩkĩte maũndũ maya moru-rĩ, nĩ ũgũkorũo na mathĩna maingĩ mũno thĩinĩ wa nyũmba yaku.’ Na kaĩ Daudi nĩ aagĩire na mathĩna-ĩ!
O mbere, kaana ka Bathi-sheba gagĩkua. Na ningĩ irigithathi rĩa Daudi Amunoni rĩgĩkoma na mwarĩ wa ithe Tamaru na hinya. Rĩu ningĩ mũrũ wa Daudi Abisalomu akĩrakara mũno nĩ ũhoro ũcio na akĩũraga Amunoni. Thutha-inĩ, Abisalomu akĩendithia kũrĩ andũ, na agĩĩtua mũthamaki. Mũthia-inĩ, Daudi agĩtoria mbaara igũrũ rĩa Abisalomu, ũrĩa wacokire kũragwo. Ĩni, Daudi aarĩ na mathĩna maingĩ kũna kũna.
Gatagatĩ-inĩ ka maũndũ maya mothe-rĩ, Bathi-sheba agĩciara kahĩĩ getagwo Suleimani. Rĩrĩa aarĩ mũkũrũ na e mũrũaru-rĩ, mũrũwe Adonija akĩgeria gwĩtua mũthamaki. Daudi rĩu agĩatha Zadoku mũthĩnjĩri-Ngai, aitĩrĩrie Suleimani maguta mũtwe nĩguo atuĩke mũthamaki. Thutha wa kahinda gatarĩ kanene Daudi agĩkua arĩ wa mĩaka 70. Aathanire ihinda rĩa mĩaka 40, nake Suleimani agĩtuĩka mũthamaki wa Isiraeli.
2 Samueli 11:


text:
Hihi Mũrĩ Gĩkundi kĩa Mwamũkano kĩa Amerika?
Gĩikaro kĩnene giitũ gĩkoragwo Amerika (US). O na kũrĩ ũguo, tũtirĩ gĩkundi kĩa mwamũkano kĩa Amerika nĩ ũndũ wa itũmi ici:
Andũ amwe mataaragĩria gĩkundi kĩa mwamũkano arĩ gĩkundi kĩyeheranĩtie na ndini nene. Aira a Jehova matiamũkĩte kuuma harĩ ndini o yothe. Handũ ha ũguo, tuonaga ta twacokirie Ũkristiano ũrĩa warĩ ho karine-inĩ ya mbere.
Aira a Jehova makoragwo thĩinĩ wa mabũrũri makĩria ma 230. Gũtekũmakania kũrĩa tũikaraga, tũgaathagĩrĩria Jehova Ngai na Jesu Kristo, no ti thirikari ya Amerika kana thirikari ĩngĩ o yothe ya andũ.—Johana 15:19; 17:15, 16.
Morutani maitũ mothe moimĩte Bibilia-inĩ, ti kũrĩ atongoria a ndini kuuma Amerika.
—1 Athesalonike 2:13.
Tũrũmagĩrĩra Jesu Kristo no ti mũndũ ũngĩ o wothe.
—Mathayo 23:8-10.


text:
Video Thĩinĩ wa JW.ORG
Wĩrorere video ciitũ thĩinĩ wa intaneti ũthuurĩte kũringana na kĩrĩa ĩraarĩrĩria. Wĩrorere kana ũrute video cia ũhoro wa Bibilia ikoniĩ famĩlĩ, andũ ethĩ, na ciana. Ona video irĩ na ũhoro makĩria wĩgiĩ Aira a Jehova.
TUĨKA MŨRATA WA JEHOVA
Athĩkĩra Jehova
Hihi nĩ ũbataire gwĩciria ũhoro wa tũnyamũ tũrĩa ũthakaga natuo? Wĩrorere video na wone ũrĩa Kamau egwĩka nĩguo atuĩke mũrata wa Jehova.
TUĨKA MŨRATA WA JEHOVA
Athĩkĩra Aciari Aku
Wagĩrĩirũo gwathĩkĩra aciari aku nĩkĩ? Wĩrorere video ĩno ya katuni na wĩrute hamwe na Kamau.
TUĨKA MŨRATA WA JEHOVA
Thikĩrĩria, Athĩka, Ũrathimwo (Rwĩmbo na. 120)
Ina hamwe na Kamau na Sofia na wĩrute kĩrĩa gĩtũmaga tũgĩe na gĩkeno rĩrĩa twathĩka.
ŨRĨA ANDŨ A RIIKA RĨAKU MAROIGA
Ũrĩa Andũ Ethĩ Moigaga Ũhoro Wĩgiĩ Thimũ
Harĩ andũ aingĩ ethĩ, thimũ nĩcio ũtũũro wao. Hihi nĩ ũguni na mogwati marĩkũ mangĩrehwo nĩ thimũ?
TŨCUNJĨ TWA VIDEO
Mwana Ũrĩa Weitangire Gũcoka
Ũndũ wa kĩeha nĩ atĩ, andũ ethĩ no magucĩrĩrio matigane na mĩthiĩre ya Gĩkristiano ĩrĩa mareretwo nayo. Menya mogwati marĩa andũ ethĩ macemanagia namo ũmũthĩ.
TŨCUNJĨ TWA VIDEO
‘Thiagai na Wĩtĩkio, no ti na Kuona’
Gũikara tũrĩ ehokeku no kũbatare tũtue matua maroneka marĩ ma ũrimũ nĩ andũ aingĩ. Ũndũ ũcio nĩ wonanĩtio wega nĩ Akristiano a Karine ya mbere makĩũrĩra kwanangwo kwa Jerusalemu.
TŨCUNJĨ TWA VIDEO
Ũrũmwe wa Ariũ Othe a Ithe Witũ
Aira a Jehova mahotaga atĩa gũtũũria ũrũmwe na wendo gatagatĩ-inĩ kao o na marĩ thĩinĩ wa thĩ ĩno ĩtarĩ wendo?
TŨCUNJĨ TWA VIDEO
Aira a Jehova Mathagathagĩtwo Nĩguo Mahunjie Ũhoro Ũrĩa Mwega
Aira a Jehova nĩ moĩkaine nĩ ũndũ wa wĩra ũrĩa marutaga thĩinĩ wa thĩ yothe wa kũruta andũ ma cia Bibilia. Wĩra wao ũtabanagio na ũgatongorio na njĩra ĩrĩkũ? Mbeca cia kũruta wĩra ũcio ciumaga kũ?
IGOMANO
Gĩcunjĩ kĩa Video: Riboti ya Igomano cia Kĩmabũrũri
Aira a Jehova nĩ mekaga igomano cia mwanya kũndũ kũmwe thĩinĩ wa thĩ. Igua kĩrĩa gĩtũmaga andũ aingĩ makenere igomano icio.
CIŨRIA IRIA CIŨRAGIO KAINGĨ
Gĩcunjĩ kĩa Video: Kũrĩa Aira a Jehova Marutaga Mbeca
Wĩrorere ũrĩa ũteithio ũheanagwo na mĩhothi ĩhothagwo thĩ yothe.


text:
RŨGANO RWA 30
Kĩhinga Kĩrĩa Gĩaakanire
MUSA okĩte njĩra ĩyo yothe nginya kĩrĩma-inĩ kĩa Horebu gwetha nyeki ya ng’ondu ciake. Kũu akĩona kĩhinga gĩgĩakana, na gĩtingĩhĩa!
Musa akĩona arĩ ũndũ wa magegania. ‘Nĩngũkerũra naho, nĩ getha nyone kĩũndũ gĩkĩ.’ Rĩrĩa akuhĩhĩirie-rĩ, mũgambo ũkiuma kĩhinga-inĩ, ũkiuga: ‘Menya ũkuhĩhĩrie haha. Amba ũrute iratũ ciaku magũrũ, nĩ gũkorũo hau ũrũngiĩ nĩ handũ hatheru.’ Nĩ Ngai waaragia kũgerera mũraika, nake Musa akĩhitha ũthiũ wake.
Rĩu Ngai akiuga ũũ: ‘Nĩnyonete mĩnyarirĩko ya andũ akwa arĩa marĩ Misiri. Na rĩu nĩngũmohora, na nĩ we ngũtũma ũtongorie andũ akwa moime Misiri.’ Jehova ahaarĩirie gũtwara andũ ake bũrũri-inĩ mũthaka mũno wa Kanaani.
Rĩu Musa akiuga ũũ: ‘Niĩ na niĩ ndĩ ũ, na ingĩka ũguo atĩa? No ingĩthiĩ-rĩ, nao Aisiraeli manjũrie, “Agĩĩtagwo atĩa?” Ngamera atĩa?’
Ngai akiuga, ‘Ũkamera ũũ, “JEHOVA, o we Ngai wa Iburahimu, Ngai wa Isaaka, Ngai wa Jakubu, nĩwe ũndũmĩte kũrĩ inyuĩ.” ’ Ningĩ Jehova akĩongerera ũũ: ‘Rĩu nĩrĩo rĩĩtwa rĩakwa tene na tene.’
Musa agĩcokia, ‘Ĩ mangĩrega gwĩtĩkia ndamera nĩwe ũndũmĩte?’
Ngai akĩũria, ‘Nĩ kĩĩ kĩu ũgwete na guoko?’
Nake Musa agĩcokia ũũ: ‘Nĩ rũthanju.’
Ngai akĩmwĩra, ‘Tarũikie rũgũe thĩ.’ Rĩrĩa Musa aarũikirie thĩ-rĩ, rũthanju rũgĩtuĩka nyoka. Ningĩ Jehova akĩonia Musa kĩama kĩngĩ. Oigire ũũ: ‘Tonyia guoko gĩthũri-inĩ.’ Musa agĩĩka guo, na rĩrĩa acokire gũkũruta-rĩ, kwerũhĩte ta ira! Guoko kuonekanire ta kwarĩ na mũrimũ mũũru mũno wa mangũ. Thutha ũcio Jehova akĩhe Musa hinya wa gwĩka kĩama gĩa gatatũ. Mũthia-inĩ akiuga atĩrĩ: ‘Waringa ciama icio Aisiraeli nĩ megwĩtĩkia atĩ nĩ niĩ ngũtũmĩte.’
Nake Musa agĩcokerera Jethero, akĩmwĩra atĩrĩ: ‘Ta reke thiĩ njokerere andũ aitũ arĩa marĩ Misiri ngamenye ũrĩa matariĩ.’ Jethero akĩĩra Musa atĩrĩ, thiĩ na thayũ, nake Musa akĩoha rũgendo rwake gũcoka Misiri.
Thama 3:


text:
Kũriũka kwa Jesu Kũrehaga Muoyo!
ŨRIŨKIO wa Jesu ti rũgano tu rwa tene rũtarĩ na bata harĩ ithuĩ ũmũthĩ. Mũtũmwo Paulo nĩ aagwetire bata wa ũriũkio ũcio rĩrĩa oigire ũũ: “Kristo nĩariũkĩtio akoima kũrĩ arĩa akuũ, agagĩtuĩka mũtũrio [maciaro ma mbere] wa andũ arĩa makomete. Amu kuona atĩ nĩ mũndũ watũmire gũũke gĩkuũ, o ũguo ningĩ nĩ mũndũ watũmire kũriũka kwa andũ arĩa akuũ gũũke o nakuo. Nĩ gũkorũo o ta ũrĩa andũ othe makuaga nĩ ũndũ wa Adamu-rĩ, no taguo andũ othe magacokio muoyo nĩ ũndũ wa Kristo.”—1 Akorintho 15:20-22.
Jesu aariũkirio Nisani 16, mwaka wa 33 Mahinda Maitũ (M.M.), mũthenya ũrĩa Ayahudi, maarutĩire Jehova Ngai maciaro ma mbere ma mĩgũnda yao thĩinĩ wa hekarũ Jerusalemu. Na njĩra ya gwĩta Jesu maciaro ma mbere, Paulo onanirie atĩ nĩ kũrĩ andũ angĩ mangĩkariũkio.
Ciugo iria irũmĩrĩire cia Paulo itaarĩirie kĩrĩa ũriũkio wa Jesu ũhingĩtie. Oigire ũũ: “Amu kuona atĩ nĩ mũndũ watũmire gũũke gĩkuũ, o ũguo ningĩ nĩ mũndũ watũmire kũriũka kwa andũ arĩa akuũ gũũke o nakuo.” Ithuothe tũkuaga nĩ ũndũ wa mehia na kwaga gũkinyanĩra kũrĩa twagaire kuuma kũrĩ Adamu. O na kũrĩ ũguo, nĩ ũndũ wa kũruta muoyo wake mũkinyanĩru ũtuĩke ũkũũri, Jesu aatũmire andũ magĩe na mweke wa gũkũũrũo ũkombo-inĩ wa mehia na gĩkuũ na njĩra ya kũriũkio kwao. Agĩtiriha ũhoro ũcio, Paulo aandĩkire ũũ thĩinĩ wa Aroma 6:23: “Mũcara wa wĩhia nĩ gĩkuũ, no kĩheo kĩrĩa Ngai aheanaga kiumanĩte na Wega wake nĩ muoyo wa tene na tene, ũrĩa wĩ thĩinĩ wa Kristo Jesu Mwathani witũ.”
Jesu we mwene nĩ aatarĩirie bata wa gĩkuũ na ũriũkio wake gũtwerekera. Akĩaria igũrũ rĩake we mwene, oigire ũũ: “Mũrũ wa mũndũ e na bata ahaicio igũrũ: nĩ getha mũndũ o wothe wĩtĩkĩtie agĩe muoyo wa tene na tene thĩinĩ wake we. Amu Ngai, tondũ wa ũrĩa endete kĩrĩndĩ gĩa gũkũ thĩ, nĩaarutire Mũrũ wake wa mũmwe, nĩ getha mũndũ o wothe ũmwĩhokete ndakore, no agĩe muoyo wa tene na tene.”—Johana 3:14-16.
Ta hũra mbica—muoyo wa tene na tene gũtarĩ na ruo, mĩnyamaro, kana kĩeha! (Kũguũrĩrio 21:3, 4) Na githĩ kĩu ti kĩrĩgĩrĩro gĩa gũcanjamũra mũno! Mũthomi ũmwe oigire ũũ ũhoro wĩgiĩ ũriũkio: “Rĩrĩa mbĩrĩra iratũririkania ũrĩa ũtũũro ũrĩ mũkuhĩ, ũriũkio ũtũririkanagia ũrĩa matukũ ma gĩkuũ marĩ makuhĩ.” Hatarĩ nganja, kũriũka kwa Jesu kũrehaga muoyo.


text:
RŨGANO RWA 8
Marimũ Gũkũ Thĩ
ŨNGĨCEMANIA na mũndũ mũraihu mũno ta mũtheca itu-rĩ, ũngĩciiria atĩa? Hĩ! Mũndũ ũcio no akorirũo arĩ irimũ. Kũna-rĩ, hĩndĩ ĩmwe nĩ kwarĩ na marimũ gũkũ thĩ. Biblia ĩtuonagia atĩ maithe mao maarĩ araika kuuma igũrũ matu-inĩ. Kwahotekire atĩa?
Ririkana, mũraika ũrĩa mũũru Shaitani aarĩ na mĩhang’o mũno ya gũthũkia. O na nĩaageragia kũgucĩrĩria araika a Ngai matuĩke oru take. Ihinda rĩa hĩtũka-rĩ, amwe a araika acio makĩambĩrĩria gũthikĩrĩria Shaitani. Magĩtiganĩria wĩra ũrĩa maaheetwo nĩ Ngai kũu igũrũ. Maikũrũkire gũkũ thĩ na makĩĩhumba mĩĩrĩ ya andũ. Nĩ ũũĩ gĩtũmi nĩ kĩĩ?
Biblia ĩtwĩraga gĩtũmi nĩ atĩ ciana icio cia Ngai cionire airĩtu athaka gũkũ thĩ na ikĩenda gũtũũrania nao. Kwoguo-rĩ, magĩikũrũka gũkũ thĩ na makĩhikia atumia acio. Biblia ĩtwĩraga atĩ ũũ waarĩ mahĩtia, tondũ Ngai ombĩte araika matũũrage igũrũ matu-inĩ.
Hĩndĩ ĩrĩa araika acio na atumia ao maagĩire ciana-rĩ, ciana icio ciarĩ na ngũũrani. Mbere irĩ nyinyi-rĩ, itionekaga irĩ na ngũũrani na iria ingĩ o na hanini. No rĩrĩ, ciathiire na mbere igĩkũraga o gũkũra, na kũgĩa na hinya mũno makĩria, o nginya igĩgĩtuĩka marimũ.
Marimũ maya maarĩ moru. Na tondũ maarĩ manene mũno na ningĩ makagĩa hinya-rĩ, nĩmatuuragia andũ aingĩ. Maageragia gũtũma andũ othe matuĩke oru ta o na hinya.
Enoku nĩ aakuĩte, no nĩ kwarĩ mũndũ ũmwe tu waarĩ mwega thĩinĩ wa thĩ. Rĩĩtwa rĩa mũndũ ũyũ rĩarĩ Nuhu. Eekaga o ũrĩa Ngai eendaga eeke.
Mũthenya ũmwe Ngai nĩerire Nuhu atĩ kahinda nĩ gakinyu ga kwananga andũ othe oru. No ĩndĩ Ngai nĩ angĩahonokirie Nuhu, famĩlĩ yake na nyamũ nyingĩ. Reke tuone ũrĩa Ngai eekire ũguo.
Kĩambĩrĩria 6:


text:
Ũthuthuria wa Patent
Ũthuthuria wa Patent
Patent ĩhenyanagwo thutha wa mundu guthunda kĩndu kieru na kűria kĩama kĩa bűrűri wake, bűrűri űngĩ, kĩama kĩa patent kia thĩ kuheo patent.
Contents
Kűria Patent[edit | edit source]
Ciuragio kuma ciama iria ihenaga patent ta kia thĩ kia WIPO.
Njira cia guthuthuria wa Patent[edit | edit source]
Kwi ũtuĩria wĩkĩtwo wa gűthuthuria patent iria cia na henyano mĩaka mingĩ műthiru.
Patent iheanitwo thini wa thĩ[edit | edit source]
Kwi patent nyingi ugithoroma rurendaini.
Macira ma Patent[edit | edit source]
Kambuni nVkoretwo ĩgĩtagana hĩndi ĩrie patent ciao ciatumĩrwe matahenyanĩte rutha. cira wa ica ikuhĩ nĩ gatagatĩ ka Samsung na Apple. Igoti ria USA riaguire Kambuni ya Samsung nĩ ya huthire uru pantent cia Apple. Igoti rĩa Korea rĩaguire Kambuni ya Samsung na Apple nĩ ciahuthire uru pantent cia kabuni ĩyo ĩngĩ.


text:
Mantũ ja kĩwaatho
Mantũ ja Muntũ Wengwa
Mantũ ja muntũ wengwa jarĩa anenkanĩrĩte kĩrĩ gĩtuo gĩkĩ jatumagĩrwa nĩ Watchtower Bible and Tract Society of New York, Inc., kana moothuranĩri jao jarĩa jagwatanagĩra nayo kĩrĩ mworoto jũrĩa jwonanĩrue kĩrĩ mũtumĩri ĩgiita rĩrĩa ajanenkanĩĩre. Watchtower Bible and Tract Society of New York, Inc. ĩtĩnenkanagĩra mantũ ja muntũ wengwa kĩrĩ muntũ ũngĩ kinya ũrĩkũ, tiga gũkethĩrwa kũthithia ũu gũkareta ũtungatĩri bũrĩa bwĩtĩtue nĩ mũtumĩri na akethĩrwa amenyithĩtue bwega kana gũkethĩrwa nĩgũgwĩtĩkĩka bwega atĩ kũmenyithania mantũ jau nĩ kwa bata mono kĩrĩ kũingia mawaatho kana jakũmenyithia na kũrigĩĩria wayia, ũkaria, kana mantũ jangĩ ja kĩmĩtambo. Mantũ ja muntũ wengwa jarĩa janenkanĩrĩtwe, jatĩendua, jatĩthithĩrua biacara, kana jakomborithanua kĩrĩ ũntũ kinya bũrĩkũ.
Adreci ya E-mail
Adreci ya e-mail ĩrĩa wanenkanĩĩre rĩrĩa waingũrĩre akaunti kĩrĩ gĩtuo gĩkĩ, ĩgatumĩrwa kwaranĩria nawe mantũ jegiĩ akaunti yaku. Kwa ngerekano ũkeeja kũũrĩrua riĩtwa rĩa mũtumĩri kana paciwadi yaku na ũrombe ũteethio na njĩra ya gũtonya, ũkaewa ũteethio na njĩra ya gũtũmĩrwa ntũmwa gũkũrũkĩĩra adreci yaku ya e-mail ĩrĩa watonyerie kĩrĩ mantũ jaku ja mũtumĩri.
Cookies
Cookies itumagĩrwa kũririkania mũtumĩri mantũ jarĩa athuurĩre rĩrĩa agũtumĩra gĩtuo kĩa jw.org. Kwa ngerekano, mũgambo jũrĩa endere jwa gũtumĩra jw.org jũgekwa kĩrĩ cookie, kwou mugambo jũu jũkathuurwa rĩrĩa mũtumĩri agacoka kĩrĩ gĩtuo kaĩrĩ. Gũtĩ mantũ ja muntũ wengwa jajũkagua kana jekagwa kĩrĩ cookies.
Active Scripting kana JavaScript
JavaScript ĩtumagĩrwa nĩ jw.org kwagĩrithia ũriti ngũgĩ bwa gĩtuo. Gũtumĩra tekinologĩ ya JavaScript gũteethagia jw.org gũcokeria mũtumĩri mantũ na mpwĩ nkũrũki. JavaScript ĩtĩtũmagĩrwa nĩ jw.org gũtonyia software kĩrĩ kompiuta ya mũtumĩri kana ĩjũkia mantũ ja mũtumĩri gũtĩ na rũũtha rwa mũtumĩri.
No mwanka JavaScript yũmbithue kĩrĩ browser nĩkenda icuncĩ bina bia jw.org birita ngũgĩ bwega. Web Browsers inyingĩ nĩciĩtĩkagĩĩria JavaScript yũmbithua kana ĩkarega kũũmbithua kĩrĩ ituo bimwe. Ĩta kĩrĩ Web browser help documentation kwiritana ũrĩa ũũmba kũũmbithia JavaScript kĩrĩ ituo birĩa bithuuri.
Kethĩra tũkoona ũbatu bwa gũcĩncia mantũ jetũ ja kĩwaatho, ũkoonania ũgarũrũku bũu antũ aja nĩkenda ĩgiita rĩonthe wĩthĩrwa ũkĩmenyaga mantũ jarĩa tũkũjũkia na ũrĩa tũkũjatumĩra.


text:
Rũgano rwa 20: Dina Gwĩtonyia Thĩna-inĩ
Nĩ ũrona Dina arathiĩ gũcerera aaũ? Arathiĩ kuona amwe a airĩtu arĩa matũũraga thĩinĩ wa bũrũri wa Kanaani. Nĩ ũkuona ithe Jakubu ta angĩkenio nĩ ũhoro ũyũ? Nĩguo tũhote gũcokia kĩũria gĩkĩ-rĩ, geria kũririkana ũrĩa Iburahimu na Isaaka meeciragia ũhoro wa atumia a Kanaani.
Nĩ ũkuona Iburahimu ta angĩendire mũriũ Isaaka agũre mũirĩtu kuuma Kanaani? Aaca, ndangĩendire. Isaaka na Rebeka-rĩ, nĩ maangĩendire mũriũ wao Jakubu agũre mũirĩtu wa Kanaani? Aaca matingĩendire. Nĩ ũũĩ gĩtũmi?
Gĩtũmi nĩ tondũ andũ aya a Kanaani maahoyaga ngai cia maheni. Matiarĩ andũ ega a kũhikania nao matuĩke athuri kana atumia, o na matiarĩ andũ ega a gũkuruhana nao ta arata. Nĩ ũndũ ũcio tũkĩrĩ na ma atĩ Jakubu ndangĩakenirio nĩ mwarĩ kũgĩa ũrata na airĩtu acio a Kanaani.
Gũtarĩ nganja-rĩ, Dina nĩetonyirie thĩna-inĩ. Thĩinĩ wa mbica-rĩ, nĩ ũrona mwanake ũcio wa Kanaani ũrĩa eeroreire Dina? Rĩĩtwa rĩake nĩ Shekemu. Mũthenya ũmwe Dina athiĩte gũcera-rĩ, Shekemu nĩ aakomire nake kĩa hinya. Ũũ waarĩ ũndũ wa mahĩtia, tondũ no arũme na atumia arĩa mahikanĩtie maagĩrĩirũo nĩ gũkomania. Ũndũ ũyũ mũũru Shekemu eekire Dina warehire thĩna ũngĩ mũnene makĩria.
Rĩrĩa ariũ a nyina na Dina maiguire ũrĩa gwekĩkĩte-rĩ, makĩrakara mũno. Erĩ ao, Simeoni na Lawii, maarakarire ũũ atĩ makĩoya hiũ ciao cia njora magĩtonyerera andũ a itũũra-inĩ materĩgĩrĩirũo. Acio erĩ me hamwe na ariũ a ithe wao makĩũraga Shekemu o hamwe na arũme arĩa angĩ othe. Jakubu nĩ aarakarire tondũ ariũ ake nĩ mekire ũndũ ũcio mũũru.
Thĩna ũyũ wothe waambĩrĩirie atĩa? Tondũ Dina aagĩire ũraata na andũ arĩa mataathĩkagĩra watho wa Ngai. Ũhoro wa ma-rĩ, no twende kũgĩa ũraata na andũ ta acio?
Kĩambĩrĩria 34:1-31.
Ciũria
- Nĩkĩ gĩatũmire Iburahimu na Isaaka marege ciana ciao ihikie andũ a bũrũri wa Kanaani?
- Jakubu-rĩ nĩetĩkĩrĩtie mwarĩ atume ũraata na airĩtu a Kanaani?
- Mũndũ ũyũ ũrorete Dina mbica-inĩ nũũ, na nĩ ũndũ ũrĩkũ mũũru eekire?
- Ariũ a nyina na Dina, Simeoni na Lawii meekire atĩa maigua ũhoro ũcio?
- Ĩ Jakubu-rĩ, nĩetĩkanirie na ũrĩa Simeoni na Lawii mekĩte?
- Thĩna wothe wa famĩlĩ-rĩ, waambĩrĩirie atĩa?
Ciũria ingĩ
- Thoma Kĩambĩrĩria 34:1-31.
Gũceranĩra kwa Dina na airĩtu a bũrũri wa Kanaani-rĩ, waarĩ ũndũ wa ndũire? Taarĩria. (Kĩam. 34:1)
Nĩkĩ gĩtũmi Dina ndaarĩ mũndũ angĩacokereire nĩ ũndũ wa gũte ũgathirange wake? (Gal. 6:7)
Nĩ atĩa andũ ethĩ ũmũthĩ maangĩonania atĩ nĩ manyitĩte na ũritũ wa ngoro ciao kĩonereria kĩa mũkaana wa Dina? (Thim. 13:20; 1 Kor. 15:33; 1 Joh. 5:19)


text:
Kuhĩrĩria Jehova
Ngai nĩ arakũnyita ũgeni ũmũkuhĩrĩrie. Ibuku rĩrĩ nĩ rĩgũkuonia ũrĩa ũngĩka ũguo kũgerera Bibilia.
Kohoro ga Kwambĩrĩria
No ũthondeke ũkuruhanu wa hakuhĩ mũno na mũrũmu hamwe na Ngai.
GĨCUNJĨ KĨA 1
“Atĩrĩrĩ, Ũyũ Nĩwe Ngai Witũ”
Musa oririe ũhoro wa rĩĩtwa rĩa Ngai nĩkĩ na nĩ aarĩũĩ?
GĨCUNJĨ GĨA 2
Hihi no Ũhote ‘Gũkuhĩrĩria Ngai’?
Jehova Ngai, Mũũmbi wa igũrũ na thĩ atwĩraga tũmũkuhĩrĩrie nake nĩ egũtũkuhĩrĩria.
GĨCUNJĨ GĨA 3
‘Jehova Nĩwe Mũtheru, Mũtheru, Mũtheru’
Nĩ kĩĩ gĩtũmaga Bibilia yonanie atĩ ũtheru nĩ ũhutanĩtie na ũthaka?
GĨCIGO KĨA 1
‘Hinya Wake nĩ Mũnene Mũno’
Thĩinĩ wa Gĩcigo gĩkĩ, wĩrute ũhoro wĩgiĩ hinya wa Jehova wa kũũmba, kwananga, kũgitĩra, na gũcokia kĩndo ũrĩa kĩarĩ.
GĨCUNJĨ GĨA 4
Jehova nĩ Arĩ ‘Hinya Mũnene Mũno’
GĨCUNJĨ GĨA 5
Hinya wa Ũũmbi
—‘Mũũmbi wa Igũrũ na Thĩ’
GĨCUNJĨ GĨA 6
Hinya wa Kwananga
—‘Jehova nĩ Njamba ya Ita’
GĨCUNJĨ KĨA 7
Hinya wa Kũgitĩra
—“Ngai-rĩ, nĩ we Mũtũgitĩri”
GĨCUNJĨ GĨA 9
“Kristo nĩwe hinya wa Ngai”
GĨCUNJĨ GĨA 10
‘Mwĩgerekanagiei na Ngai’Mũkĩhũthĩra Hinya Wanyu
GĨCIGO GĨA 2
‘Endete o Maũndũ ma Kĩhooto’
Thĩinĩ wa gĩcigo gĩkĩ, wĩrute ũrĩa hingo ciothe Ngai ekaga maũndũ ma kĩhooto, atarĩ na mũthutũkanio.
GĨCUNJĨ GĨA 11
“Mĩthiĩre Yake Yothe nĩ ya Kĩhooto”
GĨCUNJĨ GĨA 12
‘Ngai no Atue Ũndũ Ũtarĩ wa Kĩhooto?’
GĨCUNJĨ GĨA 13
“Kĩrĩra kĩa Jehova Nĩ Gĩkinyanĩru”
GĨCUNJĨ GĨA 14
Jehova Aaheanire ‘Ũkũũri nĩ Ũndũ wa Andũ Aingĩ’
GĨCUNJĨ KĨA 15
Jesu nĩ ‘Atũmĩte Gũkũ Thĩ Kũgĩe Kĩhooto’
GĨCUNJĨ GĨA 16
‘Ĩkaga Maũndũ ma Kĩhooto’ Ũgĩtwarana na Ngai
GĨCIGO GĨA 3
“Ngoro Yake ĩĩ na Ũũgĩ-ũrĩa-wa-ma”
Gĩcigo-inĩ gĩkĩ ũũgĩ wa Ngai ũronanio atĩ nĩ ũkĩrĩte ũmenyo wake mũingĩ.
GĨCUNJĨ GĨA 17
‘Ĩ Ũũgĩ wa Ngai-rĩ, Ndũkĩrĩ Mũingĩ na Mũriku!’
GĨCUNJĨ GĨA 18
Ũũgĩ Thĩinĩ wa ‘Kiugo Kĩa Ngai’
GĨCUNJĨ GĨA 19
‘Ũũgĩ Ũrĩa wĩ Hitho-inĩ ya Ngai’
GĨCIGO KĨA 20
“Ngoro Yake ĩĩ na Ũũgĩ”
—No nĩ Mwĩnyihia
GĨCUNJĨ KĨA 21
Jesu nĩ Aaguũririe ‘Ũũgĩ Ũrĩa Uumĩte Kũrĩ Ngai’
GĨCIGO GĨA 4
“Ngai Nĩ Wendo”
Gĩcigo gĩkĩ nĩ gĩkuonania nĩkĩ wendo nĩyo ngumo ĩrĩa nene ya Ngai.
GĨCUNJĨ KĨA 23
“Nĩwe Waambire Gũtwenda”
GĨCUNJĨ KĨA 24
Gũtirĩ Kĩndũ Kĩngĩhota ‘Gũtũtigithũkania na Wendo wa Ngai’
GĨCUNJĨ KĨA 25
“Tha na Ũcayanĩri wa Ngai Witũ”
GĨCUNJĨ KĨA 26
Ngai Ũkoragwo ‘Eharĩirie Kuohanĩra’
GĨCUNJĨ KĨA 27
“Wega Waku-rĩ, ĩ Ndũkĩrĩ Mũingĩ”
GĨCUNJĨ KĨA 28
‘Nowe Wiki Mwĩhokeku’
GĨCUNJĨ KĨA 29
‘Menya Wendo Ũrĩa Kristo Onanagia’
GĨCUNJĨ KĨA 30
‘Tũũrai Mwendaine’
GĨCUNJĨ KĨA 31
‘Kuhĩrĩria Ngai, Nake nĩ Egũgũkuhĩrĩria’
Nĩ kĩũria kĩrĩkũ kĩa bata mũno ũngĩyũria? Na ũngĩcokia kĩũria kĩu atĩa?


text:
Ruta Ciana Ciaku
Aciari, hũthĩrai ng’ano ici cia Bibilia kũruta ciana cianyu maũndũ ma bata kuuma Bibilia-inĩ.
Kohoro ga Kwambĩrĩria
Ciugo cia Gũcokerithia Maathani no igũteithie ũkĩrera ciana ciaku.
Hitho Ĩrĩa Tũkenagĩra Kũmenya
Bibilia nĩ yaragia ũhoro wa hitho ya mwanya kuuma kũrĩ Ngai. Hihi no wende kwĩruta makĩria ũhoro wĩgiĩ hitho ĩyo?
Rebeka nĩ Eendaga Gũkenia Jehova
Tũngĩĩgerekania na Rebeka na njĩra ĩrĩkũ? Thoma rũgano rũrũ na wĩrute makĩria ũhoro wake.
Rahabu nĩ Eetĩkĩtie Jehova
Wĩrute ũrĩa Rahabu na famĩlĩ yao maahonokirio hĩndĩ ĩrĩa itũũra rĩa Jeriko rĩaninirũo.
Nĩ Aakenirie Ithe na Agĩkenia Jehova
Nĩ kĩĩranĩro kĩrĩko mwarĩ wa Jefitha aahingirie? Tũngĩĩgerekania atĩa nake?
Samueli Aathiire na Mbere Gwĩka Ũrĩa Kwagĩrĩire
Tũngĩĩgerekania atĩa na Samueli gwĩka ũrĩa kwagĩrĩire o na andũ arĩa angĩ mangĩkorũo magĩka maũndũ moru?
Daudi Ndaarĩ na Guoya
Thoma rũgano rũrũ rwega rwa Bibilia nĩguo wĩrute kĩrĩa gĩatũmire Daudi akorũo na ũcamba ũguo.
Hihi Kũrĩ Hĩndĩ Ũiguaga ta Ũtiganĩirio na Wĩna Guoya?
Rĩrĩa Elija aaiguaga atiganĩirio-rĩ, Jehova aamũmĩrĩirie atĩa? Ũngĩĩruta atĩa kuumana na Elija?
Josia Aarĩ na Arata Ega
Bibilia ĩtwĩraga atĩ warĩ ũndũ mũritũ mũno harĩ Josia gwĩka ũrĩa kwagĩrĩire. Thoma wone ũrĩa arata ake mamũteithirie.
Jeremia Ndaatigire Kwaria Ũhoro wa Jehova
O na gũtuĩka andũ nĩ manyũrũragia Jeremia na makamũrakarĩra nĩkĩ gĩatũmire Jeremia athiĩ na mbere kwaria ũhoro wa Jehova?
Jesu Aathĩkaga Hingo Ciothe
Ti ũndũ mũhũthũ gwathĩkĩra aciari hingo ciothe. Wĩrute ũrĩa kĩonereria kĩa Jesu kĩngĩgũteithia.
Nĩ Maandĩkire Ũhoro Wĩgiĩ Jesu
Wĩrute ũhoro wa andĩki 8 a Bibilia arĩa maatũũraga ihinda-inĩ rĩmwe na Jesu, na maandĩkire ũhoro wake.
Mũndũ Mũnyinyi Warĩ na Ũcamba
Mwanake ũyũ nĩ aahonokirie muoyo wa mamawe. Hihi nĩ atĩa eekire?
Timotheo nĩ Eendete Gũteithia Andũ
Ũngĩkorũo na ũtũũro mwega ũgũkenera atĩa o ta Timotheo?
Ũthamaki Ũrĩa Ũgaathana Thĩ Yothe
Hihi ũtũũro ũgaakorũo ũhaana atĩa Jesu agĩathana gũkũ thĩ? No wende gũgaakorũo kuo?


text:
KUUMA NGOTHI-INĨ | THIRIKARI ĨTARĨ UNGUMANIA
Ungumania Thirikari-inĩ nĩ Ũkĩrĩtie Njano
Ungumania thĩinĩ wa thirikari ũtaaragĩrio atĩ nĩ kũhũthĩra hinya ũũru nĩguo mũndũ egune. Ũndũ ũcio ti hĩndĩ wambĩrĩria. Kwa ngerekano, Bibilia nĩ ĩkoragwo na watho wagirĩtie andũ kwamũkĩra ihaki rĩrĩa maratua cira, kuonania atĩ ungumania warĩ o kuo makĩria ma mĩaka 3,500 mĩhĩtũku. (Thama 23:8) Ma nĩ atĩ, ungumania to kwamũkĩra mahaki. Aruti a wĩra a thirikari aungumania rĩmwe nĩ maiyaga indo, makahũthĩra ũũru indo iria mehokeirũo, kana makaiya mbeca ĩmwe kwa ĩmwe. Ningĩ no mahũthĩre ũnene wao nĩguo magune arata na andũ a famĩlĩ ciao matekũrũmĩrĩra kĩhooto.
O na gũtuĩka gũtirĩ ithondeka rĩa andũ rĩtangĩkorũo na ungumania, nĩ kuonekete atĩ thirikari nĩcio njĩhĩre mũno. Ibuku rĩtagwo Global Corruption Barometer rĩa mwaka wa 2013, rĩrĩa rĩcabĩtwo nĩ kĩama gĩa Transparency International, rĩonanirie atĩ andũ thĩinĩ wa thĩ yothe monaga atĩ ikundi ithano iria itongoretie harĩ ungumania nĩ ciama cia ũteti, borithi, aruti a wĩra a thirikari, mbunge, na magooti. Reke tuone riboti imwe iria ironania ũndũ ũcio.
AFRIKA: Mwaka-inĩ wa 2013, aruti a wĩra a thirikari 22,000 bũrũri-inĩ wa Afrika ya Mũhuro nĩ maatwarirũo igooti-inĩ nĩ ũndũ wa ungumania.
AMERIKA YA MŨHURO: Mwaka-inĩ wa 2012, bũrũri-inĩ wa Brazil, andũ 25 nĩ maanyitirũo na mahĩtia ma kũhe andũ mbeca cia mũingĩ nĩguo mamanyite mbaru gĩũteti. Ũmwe wa arĩa maanyitirũo nĩ ũrĩa warĩ mũnene wa aruti a wĩra, na nĩwe warĩ wa kerĩ harĩ ũnene thĩinĩ wa bũrũri ũcio.
ASIA: Taũni-inĩ ya Seoul, South Korea, andũ 502 nĩ maakuire thutha wa nduka nene kũmomoka mwaka-inĩ wa 1995. Athuthuria nĩ monire atĩ aruti a wĩra a thirikari nĩ maahakĩtwo nĩguo metĩkĩrie arĩa maakaga nyũmba ĩyo mahũthĩre indo itarĩ nginyanĩru, na kwagarara mawatho megiĩ ũgitĩri.
RŨRAYA: Mũtongoria ũmwe wĩtagwo Cecilia Malmström wa European Commission Home Affairs oigire ũũ: “Gĩkĩro gĩa thĩna ũyũ [ungumania thĩinĩ wa Rũraya] nĩ gĩa kũmakania.” Agĩcoka akĩongerera ũũ: “Ateti matironania kwĩrutĩra o na hanini nĩguo maniine thĩna ũcio.”
Ungumania thĩinĩ wa thirikari nĩ ũrikĩrĩte mũno. Profesa wĩtagwo Susan Rose-Ackerman, ũrĩa ũthomeire maũndũ megiĩ kũrũa na ungumania, aandĩkire atĩ nĩguo kũgĩe na ũgarũrũku, “thirikari irabatara kũgarũrĩra na njĩra nene ũrĩa ciĩkaga maũndũ.” O na gũtuĩka no tuone ta gũtarĩ na mwĩhoko, Bibilia nĩ yonanagia atĩ thengia ya gũkorũo atĩ no kũhoteke kũgĩa na ũgarũrũku, ũndũ ũcio no nginya ũgeekĩka.


text:
GĨCUNJĨ GĨA 3
Gũkũũrũo Kuuma Misiri Nginyagia Hĩndĩ ya Mũthamaki wa Mbere wa Isiraeli
Musa aatongoririe Aisraeli kuuma ũkombo-inĩ wa Misiri nginyagia Kĩrĩma-inĩ gĩa Sinai, harĩa Ngai aamahereire maathani. Thutha ũcio, Musa agĩtũma arũme 12 magathigane bũrũri wa Kanaani. Ĩndĩ 10 ao magĩcoka na riboti ĩtaarĩ njega. Magĩtũma andũ mende gũcoka Misiri. Nĩ ũndũ wa kwaga wĩtĩkio-rĩ, Ngai akĩherithia Aisraeli na ũndũ wa gũtũma matangatange mĩaka 40 werũ-inĩ.
Mũthia-inĩ, Joshua agĩthurũo atongorie Aisraeli matonye bũrũri wa Kanaani. Kũmateithĩrĩria manyite bũrũri ũcio-rĩ, Jehova agĩtũma ciama ciĩkĩke. Agĩgĩtũma Rũũĩ rwa Jorodani rũtige gũtherera, thingo cia Jeriko ikĩgwa thĩ, na riũa kũrũgama mũthenya mũgima. Thutha wa mĩaka ĩtandatũ, bũrũri ũkĩeherio moko-inĩ ma Akanaani.
Kũambĩrĩria na Joshua, bũrũri wa Israeli wathirũo mĩaka 356 nĩ acirithania. Twĩrutaga ũhoro wa aingĩ ao, ta Baraka, Gideoni, Jefitha, Samsoni na Samweli. O na ningĩ nĩ tũthomaga ũhoro wa atumia ta Rahabu, Debora, Jaeli, Ruthu, Naomi, na Delila. Ũguo nĩ ta kuuga, Gĩcunjĩ gĩa GATATŨ gĩkuĩĩte mĩaka 396 ya historia.


text:
Hihi no Tũhote Kuona Ngai Ũrĩa Ũtonekaga?
“NGAI nĩ roho,” kwoguo tũtingĩhota kũmuona na maitho. (Johana 4:24) O na kũrĩ ũguo, Bibilia nĩ yugĩte atĩ andũ amwe nĩ ta moonire Ngai. (Ahibirania 11:27) Ũndũ ũcio ũngĩhoteka atĩa? Hihi no tũhote kuona Ngai “o we ũtonekaga”?—Akolosai 1:15.
Ta reke twĩringithanie na mũndũ waciarirũo atarĩ na ũhoti wa kuona. Hihi no tuuge atĩ tondũ ndarona ndangĩhota kũmenya kĩrĩa kĩ hakuhĩ nake, kana maũndũ marĩa marekĩka? Tũtingĩtua ũguo. Mũndũ ũtarona ahũthagĩra njĩra itiganĩte kũmenya andũ, indo, kana maũndũ marĩa mamũthiũrũrũkĩirie. Mũndũ ũmwe ũtonaga oigire ũũ: “Ũhoti wa kuona ndũkoragwo maitho-inĩ, ũkoragwo meciria-inĩ.”
No taguo na ithuĩ, o na gũtuĩka tũtingĩhota kuona Ngai na maitho, no tũmuone na ‘maitho maitũ ma ngoro.’ (Aefeso 1:18) Ta wĩcirie ũhoro wa njĩra ici ithatũ iria ingĩtũteithia kũmenya maũndũ megiĩ Ngai.
“MAKŨŨRANĨKAGA NĨ ŨNDŨ WA INDO IRIA CIOMBIRŨO”
Mũndũ ũtonaga nĩ arĩ ũhoti mũnene wa kũigua na wa kũhutia, ũrĩa ahũthagĩra gũkũũrana maũndũ marĩa atangĩhota kuona. O na ithuĩ, tũngĩhũthĩra ũhoti ũrĩa tũrĩ naguo gwĩciria ũhoro wa indo iria ciũmbĩtwo, no tũhote kũmenya wega Ngai ũrĩa waciũmbire. “Gwata hĩndĩ ĩrĩa thĩ yombirũo, maũndũ make marĩa matonekaga . . . nĩmonagwo wega tondũ wa ũrĩa makũũranĩkaga nĩ ũndũ wa indo iria ciombirũo.”—Aroma 1:20.
Kwa mũhiano ta wĩcirie ũhoro wa thĩ. Yũmbĩtwo na njĩra ya mwanya mũno nĩ getha andũ makenagĩre ũtũũro, no to maikarage kuo tu. Nĩ tũkenaga mũno rĩrĩa twoima nja twahũrũo nĩ karũhuho, tuota riũa, twakenera cama wa itunda, kana twaigua nyoni ikĩgamba wega. Githĩ maũndũ macio matitũguũragĩria ũtana, na wega wa Mũũmbi witũ, na magatuonia atĩ nĩ atwĩciragia?
Hihi nĩ maũndũ marĩkũ tũngĩĩruta megiĩ Ngai tweciria ũrĩa igũrũ rĩũmbĩtwo? Ũndũ ũmwe nĩ atĩ, igũrũ rĩguũragia hinya wa Ngai. Ũthuthuria wa ica ikuhĩ wa gĩsayansi ũronania atĩ, igũrũ rĩrathiĩ rĩaramĩte, na rĩreka ũguo na gĩkĩro kĩnene mũno! Rĩrĩa werorera igũrũ, ta wĩyũrie ũũ: Hinya ũcio ũratũma igũrũ rĩthiĩ rĩaramĩte-rĩ, uumaga kũ? Bibilia ĩtwĩraga ũũ igũrũ rĩgiĩ Mũũmbi witũ: “Hinya wake ũnenehete mũno.” (Isaia 40:26) Ũũmbi ũguũragia atĩ, Ngai nĩ “Mwene-Hinya,” na atĩ “ũhoti wake nĩ mũnene mũno mũno.”—Ayubu 37:23.
“NĨWE UUMBŨRĨTE ŨHORO WAKE”
Mũtumia ũmwe ũrĩ ciana igĩrĩ itarĩ ũhoti wa kuona, oigire ũũ: “Njĩra ĩrĩa njega mũno ya kũmaruta, nĩ kwaranĩria nao. Ũngĩmeera maũndũ marĩa ũrona na ũkaigua, [nawe] wĩhaarĩrie gũthiĩ na mbere kũmataarĩria kĩrĩa ũrona. Wee nĩwe maitho mao.” Ũndũ ũmwe na ũcio, o na gũtuĩka “gũtirĩ mũndũ ũrĩ ona Ngai,” Mũrũ wa Ngai, Jesu, “ũrĩa wĩ gĩthũri-inĩ gĩa Ithe, nĩwe uumbũrĩte ũhoro wake.” (Johana 1:18) Jesu nĩwe Mũrũ wa mũmwe wa Ngai, na ũrĩa wa mbere kũũmbwo, kwoguo nĩwe “maitho” maitũ ma gũtũteithia kuona kũrĩa igũrũ. No we ũngĩtwĩra wega ũhoro wĩgiĩ Ngai o ũcio ũtonekaga.
Ta wĩcirie ũhoro wa maũndũ mamwe marĩa Jesu, ũrĩa waikaranĩtie na Ithe mĩaka mĩingĩ mũno, oimbũrĩte megiĩ Ngai:
Ngai atũire arutaga wĩra. “Awa nginya rĩu atũire o arutaga wĩra.”—Johana 5:17.
Ngai nĩ oĩ mabataro maitũ. “Ithe wanyu nĩoĩ maũndũ marĩa mamũbatairie mũtanamũhoya.”—Mathayo 6:8.
Nĩ ũndũ wa wega wake, Ngai nĩ atũhingagĩria mabataro maitũ. “Ithe wanyu ũrĩa wĩ igũrũ . . . nĩatũmaga riũa rĩake rĩrathĩre andũ arĩa oru, o na arĩa ega; ningĩ nĩoiragĩria mbura arĩa athingu, o na arĩa aaganu.”—Mathayo 5:45.
Ngai nĩ atwĩciragia tũrĩ mũndũ ũmwe ũmwe. “Githĩ tũnyoni twĩrĩ tũtiendagio thendi ĩmwe? Natuo gũtirĩ o na kamwe kangĩgũa thĩ Ithe wanyu atoĩ. Na rĩrĩ, o na njuĩrĩ cianyu cia mũtwe nĩ ndare ciothe. Hakĩrĩ ũguo-rĩ, mũtikanetigĩre; inyuĩ mũrĩ bata gũkĩra tũnyoni tũingĩ.”—Mathayo 10:29-31.
MŨNDŨ ŨMWE WONANIRIE NGUMO TA CIA NGAI ŨRĨA ŨTONEKAGA
Kaingĩ andũ arĩa matonaga, mataũkagĩrũo nĩ maũndũ na njĩra ngũrani mũno na arĩa makoragwo na ũhoti wa kuona. Mũndũ ũtarĩ ũhoti wa kuona ndataũkagĩrũo nĩ kĩĩruru ta arĩ handũ he na nduma hatarĩ na ũtheri wa riũa, no ahota kuona ta arĩ handũ hega hagitĩre kuumana na ũrugarĩ wa riũa. O ta ũrĩa mũndũ ũtonaga atangĩhota kuona kĩĩruru kana ũtheri wa riũa, tũtingĩhota gũtaũkĩrũo nĩ Jehova tũtateithĩrĩirio. Nĩ ũndũ ũcio, Jehova nĩ aatũheire mũndũ wahotire kuonania wega ngumo ta ciake.
Mũndũ ũcio nĩ Jesu. (Afilipi 2:7) Makĩrĩa ma Jesu kwaragia ũhoro wĩgiĩ Ithe, nĩ aatuonirie ũrĩa Ngai atariĩ. Filipu, eerire Jesu ũũ: “Tuonie Ithe witũ.” Jesu akĩmũcokeria: “Mũndũ ũnyonete niĩ nĩonete Ithe witũ.” (Johana 14:8, 9) Nĩ maũndũ marĩkũ “tũngĩona” megiĩ Ithe kũgerera maũndũ marĩa Jesu eekire?
Jesu aarĩ mũndũ mwega, mwĩnyihia, na nĩ aakinyĩrĩkaga. (Mathayo 11:28-30) Ngumo iria aarĩ nacio cia gũcanjamũra nĩ ciagucagĩrĩria andũ. Jesu nĩ aaiguagĩra tha arĩa manyamarĩkaga, na agakena na arĩa makenaga. (Luka 10:17, 21; Johana 11:32-35) Ũgĩthikĩrĩria kana ũgĩthoma Bibilia ũhoro wĩgiĩ maũndũ marĩa Jesu eekaga, ta geria kũhũũra mbica na wĩyone ũrĩ hau maũndũ macio magĩkĩka. Ũngĩĩcũũrania ũhoro wa ũrĩa Jesu arũmbũyagia andũ, no ũhote kuona ngumo cia magegania cia Ngai na njĩra njega makĩria na ũhote kũmũkuhĩrĩria.
GŨCOKANĨRĨRIA ŨHORO
Mwandĩki ũmwe aandĩkire ũũ ũhoro wĩgiĩ ũrĩa mũndũ ũtonaga amenyaga maũndũ: “Aamũkagĩra ũhoro tũcunjĩ tũcunjĩ kuuma ihumo itiganĩte (na njĩra ta ya kũhutia, kũnungĩra kana kũigua), na agacokanĩrĩria ũhoro ũcio ũrĩ wothe.” Na njĩra o ta ĩyo, ũngĩrora indo iria Ngai ombĩte, ũthome maũndũ marĩa Jesu aarutanire megiĩ Ithe, na wĩcũũranie ũrĩa Jesu onanirie ngumo ta cia Ngai, nĩ ũkũgĩa na mbica njega ya Ngai. Nĩ ũkũmũmenya wega makĩria.
Ayubu, ũrĩa watũũraga tene nĩguo eekire. Mbere-inĩ, aaragia maũndũ ‘atekũmamenya.’ (Ayubu 42:3) No thutha wa gwĩcũũrania ũhoro wa indo cia magegania iria Ngai ombire, Ayubu oigire ũũ: “Ũhoro waku kũigua ndĩraũiguĩte kũigua kũrĩa gwa gũtũ; ĩndĩ rĩu riitho rĩakwa nĩ gũkuona rĩkuonete.”—Ayubu 42:5.
‘Ũngĩkorũo nĩ ũrĩrongoragia Jehova, nĩ arĩkwĩonithagia’
O na we no uuge ciugo ta icio. ‘Ũngĩkorũo nĩ ũrĩrongoragia Jehova, nĩ arĩkwĩonithagia.’ (1 Maũndũ ma Matukũ ma Tene 28:9) Aira a Jehova no magũteithĩrĩrie gũcaria Ngai ũcio ũtonekaga na ũmuone.


text:
Rũgano rwa 36: Njaũ ya Thahabu
Hĩĩ, hĩ! Andũ mareka atĩa rĩu? Marahoya njaũ! Mareka ũguo nĩ kĩ?
Rĩrĩa Musa aikarire mũno kĩrĩma igũrũ, andũ makiuga: ‘Mũndũ ũcio ti Musa tũtiũĩ ũrĩa onete. Rekei twĩthondekere ngai ĩrĩa ĩrĩtũtongoragia kuuma bũrũri ũyũ.’
Haruni mũrũ wa nyina na Musa akiuga ũũ: ‘No wega. Tuai icũhĩ cia thahabu iria irĩ matũ, mũndehere.’ Rĩrĩa andũ maarehire-rĩ, Haruni agĩcitwekia na agĩthondeka njaũ ya thahabu. Andũ magĩkiuga ũũ: ‘Ũyũ nĩwe Ngai witũ ũrĩa watũrutire Misiri!’ Rĩu Aisiraeli makĩgĩa na gĩathĩ kĩnene, na magĩthathaiya njaũ ĩyo ya thahabu.
Rĩrĩa Jehova onire ũguo-rĩ, akĩrakara mũno. Agĩkĩĩra Musa: ‘Ũkĩra ũikũrũke na ihenya. Andũ nĩmethũkĩtie. Nĩmariganĩirũo nĩ maathani makwa na marainamĩrĩra njaũ ya thahabu.’
Musa akĩharũrũka kuuma kĩrĩma-inĩ o rĩo. Na rĩrĩa aakuhĩhĩirie-rĩ, ũũ nĩguo onire. Andũ nĩkũina maraina mathiũrũrũkĩirie njaũ ĩyo ya thahabu! Musa agĩcinwo nĩ marakara mũno, akĩnyuguta ihengere icio cierĩ cia maathani, na ikĩhehenjeka tũcũnjĩ tũingĩ mũno. Rĩu ningĩ akĩoya njaũ ĩyo ya thahabu na akĩmĩtwekũra. Agĩcoka akĩmĩthĩa ĩgĩtuĩka mũtutu.
Andũ aya meekire ũũru mũno. Rĩu Musa akĩĩra arũme amwe ao moe hiũ ciao cia njora. Musa akiuga, ‘Andũ acio oru arĩa mathathairie njaũ ya thahabu no mũhaka makue.’ Na rĩu arũme acio makĩũraga andũ 3,000! Na githĩ ũndũ ũyũ ndũragĩtuonia atĩ twagĩrĩirũo kwĩmenyerera tũthathayagie Jehova wiki tu, no ti ngai ingĩ cia maheni?
Thama 32:1-35.
Ciũria
- Mbica-inĩ ĩno-rĩ, andũ mareka atĩa na nĩkĩ?
- Jehova arakarĩte nĩkĩ, na Musa eekire atĩa ona ũrĩa andũ mareka?
- Musa eerire arũme amwe meke atĩa?
- Rũgano rũrũ rwagĩrĩirũo nĩ gũtũruta atĩa?
Ciũria ingĩ
- Thoma Thama 32:1-35.
Rũgano rũrũ rũtuonagia atĩa woni wa Jehova harĩ gũtukania ndini ĩtarĩ ya ma na ũthathaiya wa ma? (Tham. 32:4-6, 10; 1 Kor. 10:7, 11)
Nĩ mũkaana ũrĩkũ Akristiano maagĩrĩirũo nĩ kũgĩa naguo ũhoro-inĩ wa gũthura mĩago, ya kũina na ndaci? (Tham. 32:18, 19; Ef. 5:15, 16; 1 Johana 2:15-17)
Mũhĩrĩga wa Alawii wonanirie kĩonereria kĩrĩkũ kĩega nĩ ũndũ wa kũrũgamĩrĩra ũthingu? (Tham. 32:25-28; Thab. 18:25)


text:
Wikipedia ya Gĩthwaĩri Rũrendainĩ
Ndesanjo nĩ andĩkĩire mũtongoria ũmwe wa Wikipedia na mũtongoria ũcio agĩcoka akĩnyandĩkĩra marũa ma kũbucia kũũmenyithia atĩ Wikipedia ya rũthiomi o ruothe no yambĩrĩrio kũngĩoneka andũ atano moĩ kwaria na kwandĩka rũthiomi rũu. Maũndũ mangĩ marĩa mendekaga nĩ maya:
1. Gwaka ithangũ rĩa mũciĩ na rũthiomi rũu
2. Gũtaũra cionereria cia Wikipedia
3. Gũtaũra mathangũ merĩ kana matatũ ma mĩbango na tabarĩra ya gũteithĩrĩria andĩki
4. Kwandĩka maratathi manini mega na rũthiomi rũu
Amwe a arĩa merutĩire kwndĩka Wikipedia ĩyo ya Gĩthwaĩri nĩ Ndesanjo Macha, na Mshairi , ũrĩa wĩrĩga kũnyamũkĩra, kũgathĩrĩria mburogo yakwa, na kũnjũria nyingĩre kĩama kĩa andĩki a mburogo a Kenya.
WIKIPEDIA YA GĨGĨKŨYŨ RŨRENDAINĨ
Niĩ nguona arĩ wega twĩrutanĩrie twambĩrĩrie Wikipedia ya rũthiomi rwitũ rwa Gĩgĩkũyũ rũrendainĩ nĩ guo rũkũranĩre na thiomi iria ingĩ. Kwerirwo thabarĩ ya mairũ ngiri imwe yambagĩrĩria na ikinya rĩmwe!
Ũngĩkorwo no wende kwĩrutĩra twake Wikipedia ĩno no ũũmenyithie.
Thaaai!


text:
Famĩlĩ Yaku no Ĩkorũo na Gĩkeno
Motaaro ma Bibilia no magũteithie kũgĩa na famĩlĩ na kĩhiko kĩrĩ na gĩkeno.
Famĩlĩ Yaku no Ĩkorũo na Gĩkeno
Motaaro ma Bibilia no magũteithie kũgĩa na famĩlĩ na kĩhiko kĩrĩ na gĩkeno.
GĨCIGO KĨA 1
Caria Ũtongoria wa Ngai Ũgĩe na Gĩkeno Kĩhiko-inĩ
Kwĩyũria ciũria igĩrĩ tu hũthũ no kwagagĩrie kĩhiko gĩaku.
GĨCIGO GĨA 2
Korũo wĩ Mwĩhokeku Thĩinĩ wa Kĩhiko
Hihi wĩhokeku thĩinĩ wa kĩhiko no gwĩthema ũtharia tu?
GĨCIGO GĨA 3
Ũrĩa Mũngĩniina Mathĩna
Kũhiũrania na mathĩna ũrĩa kwagĩrĩire no gũtũme kĩhiko kĩgĩe na hinya na gĩkeno ithenya rĩa gũtharara.
GĨCIGO GĨA 4
Ũrĩa Mũngĩhũthĩra Mbeca Wega
Wĩhokeku ũkoragwo na bata ũrĩkũ?
GĨCIGO GĨA 5
Ũrĩa Ũngĩtũũria Thayũ Hamwe na Andũ a Famĩlĩ
No ũhote gũtĩa aciari aku ũtegũthũkia kĩhiko gĩaku.
GĨCIGO GĨA 6
Ũrĩa Ciana Irehaga Mogarũrũku Kĩhiko-inĩ
Hihi kũgĩa mwana no gũtũme kĩhiko kĩanyu kĩgĩe hinya makĩria?
GĨCIGO KĨA 7
Ũrĩa Ũngĩruta Mwana Waku
Kũrũnga ciana to gũciherithia na gũcigĩra mawatho.
GĨCIGO GĨA 8
Rĩrĩa Kwagĩa na Moritũ
Etha ũteithio ũrĩa ũrabatara.
GĨCIGO GĨA 9
Thathaiyai Jehova Mũrĩ Famĩlĩ
Mũngĩkenera atĩa ũthathaiya wa famĩlĩ makĩria?


text:
Ũteithio Intaneti-inĩ
Kũhũthĩra JW.ORG
Wĩrute ũrĩa ũngĩhũthĩra jw.org. Hũthĩra ũhoro ũragũtaarĩria ikinya gwa ikinya ũrĩa ũngĩthiĩ harĩa ũrenda, na ũrĩa ũngĩetha na ũrute indo iria irĩ thĩinĩ wa jw.org. Nĩ ũkuona macokio ma ciũria ikoniĩ jw.org.
JW Broadcasting
Ona ũteithio wa kwĩrorera TV ya Aira a Jehova intaneti-inĩ, tv.jw.org. Menya makĩria ũhoro wa maũndũ marĩa marĩ ho, ũkĩhũthĩra video on demand, na icunjĩ ingĩ.
JW Library
Thoma na wĩrute Bibilia ũkĩhĩthĩta ũtaũri wa New World Translation. Mĩringithania na ciugo cia Bibilia ingĩ.
JW Library Sign Language
Ruta, banga, na ũthaake Bibilia na mabuku ma rũthiomi rwa kwaria na ciĩko na programu ũkĩhũthĩra programu ĩno.
JW Language
Programu ĩno ya kwĩruta rũthiomi ĩrĩ na maũndũ ma thiomi nyingĩ mangĩgũteithia ũtungata-inĩ. Ĩrĩ na kandi cia ciugo, rekondi cia mũndũ ũraaria rũthiomi rũu, mwandĩkĩre, na maũndũ mangĩ maingĩ.


text:
BIBILIA ĨRUTANAGA ATĨA KŨNA? (ŨTEITHIO WA KWĨRUTA)
BIBILIA ĨRUTANAGA ATĨA?
Jesu Kristo Nũũ? (Gĩcunjĩ gĩa 3)
Thuthuria ngumo imwe Jesu onanirie rĩrĩa arĩ gũkũ thĩ, na wone ũndũ ũrĩa ciguũragia igũrũ rĩgiĩ Ithe. Ruta PDF, na ũcokie ciũria iria ciũrĩtio ho.
Video Ingĩ Kuuma Gĩcunjĩ-inĩ Gĩkĩ
Ma Ĩrĩa Ĩkoniĩ Ngai nĩ Ĩrĩkũ? (Gĩcunjĩ 1)
Ũngĩcokeria atĩa mũndũ oroiga atĩ, “Ngai aherithagia andũ arĩa aaganu na njĩra ya kũmarehera mĩnyamaro”?
Ma Ĩrĩa Ĩkoniĩ Ngai nĩ Ĩrĩkũ? (Gĩcunjĩ 2)
Hihi no kũhoteke mũndũ atuĩke mũrata wa Ngai?


text:
KĨHOOTO WA MWARIAMA 2
Mũrata Wakwa Mũthomi Mũgĩ, tũratiganĩrĩire nawe o ũndũ mũndũ ũgwĩtwo Kĩhooto arika gũthomera mũndũ ũcio wagwĩte irima. Na noho amũririe atĩrĩ….
‘Rĩu wee na gacaũ nũũ wagĩrĩirwo nĩ gũkorwo e irima thĩiniĩ?’
‘Hatirĩ.’
‘Ĩĩni! No rĩu wee nĩwe wĩ irima. Nĩngwenda woima ũũke ũngore na nĩngũkuongerera mataaro mangĩ nĩgetha ũmenye gũthiaga ũteekũgwa marima-inĩ. Ona ta reke ndore kana ndĩna maratathi marĩa mararutĩtwo nĩ cibũ, igũrũ rĩa marima ta maya, wahota gũthomanga wa mũira uumĩte kũu na ũteithĩke.’
Kĩhooto agĩcoka na mũithikiri-inĩ wake, akĩhingũra mondo yacurĩtio mũringoti-inĩ na akĩrika kũrora maratathi marĩ ho. O hĩndĩ ĩyo hagĩũka atumia eerĩ mena ciondo na mĩkwa magĩthiĩ mũgũnda na mainĩke na ngũ. Magĩĩkora Kĩhooto na makĩmũgeithia.
‘Wa Kĩhooto wĩmwega?’
‘Ndĩmwega ngarĩkia na ingĩagĩra kũrĩ ũguo ndatwarwo thoko.Inyuĩ mũrĩ ega?’
‘Tũrĩ ega ngoro ona mĩĩrĩ. Nĩkĩĩ warũgama njĩra-inĩ kaĩ wathũkĩrwo nĩ mũithikiri.’
‘Ndĩrarora iratathi rĩrĩa rĩrarutĩtwo nĩ cibũ igũrũ rĩa marima maya me gũkũ maganjo-inĩ ndeithie mwanake wĩ haha narĩo.’
Atumia acio magĩikia maitho mwena na mwena na matione mũndũ ũngĩ makĩũria, ‘Eha?’ ‘Agũĩte harĩa irima-inĩ, itoĩ kana egũthiaga ahingĩte maitho na nĩ mũthenya, riũa rĩarĩte barigici.’
‘Hĩ! Nagithĩ ti wambe ũmũrute ũcoke ũmũhe maratathi athome. Agĩthoma e irima ateithĩka nakĩ? Uuui! wa Kĩhooto, ndũtuonie na kũrĩa arĩ!’
Kihooto agĩkĩmonia harĩa irima rĩarĩ. Atumia acio magĩkundĩkania mĩkwa yao magĩikiria mũndũ ũcio warĩ irima mũthia ũmwe, ũrĩa ũngĩ makĩenda kuoherera mũtĩini no ũgĩkuhĩha. Makĩra Kihooto ohore mũkanda ũrĩa wohete karati mũithikiri-inĩ makundĩkanĩrĩrie na mĩkwa iyo. Kĩhooto akĩhana ta ekũrehe thieya mũtũmia ũmwe akĩmũikia kamũhwa akĩmwĩra. ‘Ĩĩ kaĩ wĩ mũndũrũme wa ndũũ ũrona atũmia magĩtangĩka haha nawe no kũng’ethia ũng’ethetie ta iria ciarĩ gwa Thiaka. Kaĩ wathiĩte ma ithinga kana ndũrĩ wathiĩ?’
Kĩhooto akĩribariba akĩohora karati, magĩkundĩkanĩrĩria mukanda na mĩkwa, makĩoherera mũtĩ-inĩ. Makĩra mũndũ ũcio warĩ irima aharũkie mũkwa njegeke cierĩ na akundĩke. Makĩmwĩra ekinyĩre na kũgũrũ kũrĩa gũtatubĩte nao makĩmũgucie.
Kĩhooto akĩmera, ‘Mwagĩrĩirwo nĩ ũmwe agucie nake ũrĩa ũngĩ agagithiũrũrũkagia mũtĩ-inĩ mũkwa wathira ngoro.’
‘Nawe wĩkage atĩa? Nĩ ũtuĩkire nyabara.’
‘Ee, ke njuge twĩ hamwe.’ Agĩcokia aconokete na akĩnyita mũkwa magucie.
Nĩmakĩgucirie kinya mũndũ ũcio warĩ irima akiuma. Rĩrĩa aumire agĩkoma na nda hau mwena-inĩ wa irima ahũmũke. Atiira maitho na akĩrũgama Kihooto akĩmaka matũngania maitho. ‘Wanjũkĩ, nĩwe?’
‘Ĩĩ, nĩniĩ baba.’
Wanjũkĩ aarĩ mũriũ wa Kĩhooto. Athiagĩte mbere nĩgetha akanyite kĩwanja thoko-inĩ. Akĩona mũtũmia mũkũrũ agĩthĩnio nĩ gacaũ akĩmũteithĩrĩria gũkahĩta. Maatigana agĩtuĩkanĩria hau maganjo-inĩ ahonokie mathaa macio morire akĩhĩta njaũ, agĩkĩgwa irima.


text:
Murata wakwa, tugutigiriire Kabaca na Kamaanja makinyua thota matukaini ma Mukoma. Hau niho makiriire ndundu tondu ita ritari ndundu rihuraguo na njuguma imwe........
Wakinî, ndia ndiku îroragwo na ikinya rimwe, na gutirî hîndî ya gwithamba îî heho, angikorwo niutuite ciira ati ukurîithia gîtuambainî kia Ngatia-rî, niî no ngwîrire ningukugitîra harîa nguhota. No ukimenye ati wee nîwe mukui niî ndî wa kwamukiria tondu kienjagwo mwene oiga.’ Kabaca akiira murata-we.
‘Uguo ningumenya, ndirî na guoya tondu gakiyoha niko koi uria karîina. Niî njugaga ati undu no uria utari mugariure, ningî nii ndirî wa guthiîrwo ugo, nî ndîtware ndîonere ndî wa kuuregwo ndegwo tene. No ningi ngukiregwo ni guthîna kana kuhinyara?’ Kamaanja akiyuumîriria ta mwana wa kahîî. ‘Wona twakinya no nyende ngîe na kamweke ga kwaria nake.’ Akîmwihooya.
‘To mata ngugithiî gutua, kai urona ta ndî wa riŭa rimwe. Ngîaria na Mangî nonga ukaragwo ho.’ Kabaca akimucookeria. ‘Twambe turîe kanyama kana turîe tugîcooka?’
‘Twahota gukora kurugîtwo turemwo ni kurîa tuunwo mutî?’ Kamaanja akiuga.
Nake Kabaca akimwira agithekaga, ‘Kana tukore ona gutarî mundu twîkonote ta mundu wa gwîka bunda atî.’
‘Nikîî bunda cieka? Ndukîrî mwega nyumba?’ Chari agiuka atamburukîtie guoko ageithie Kabaca. Kabaca kwihugura akîona Chari agiitîika gutheka.
‘Kai uthiaga ta ruhuho?’ akimuuria akimugeithagia.
‘Niki?’
‘Githi ndikuonire urororete Githooko na nderwo ndugucokaga narua?’
‘Ngwiraga utigane na andu, ndi mundu ngwirite kuria ndathii nii, ona nyina wa Njunio aroiga ndi mbuni-ini. Thiîte Githooko na ngahingia ma kuu, ndaheo rîbuti ni kîrori kîa macani, ndaigîrwo kamunanda-ini, ndoka nyone Gîthînji hena gategwa ka Nyoike wa Muthuui aretanîra. Mwendia tarehe thota hehu ngurirwo ni nyumba.’ Chari akihuumuka.
‘Ukunyua îrîku?’ mwendia akimuuria.
‘Rehe o iria ii hakuhi hehu ciothe ni maaì.’ Akîîra mwendia. ‘Nii ndithuraaga, nda ndiendaga gutunio, njiguaga mundu akiuga ndinyuaga iyo nyendaga banta, ngamenya ucio ni mundu utari woimagara.’ Akiuga arorete Kabaca.
‘Nîatia mundu wagîkira ta kaihurîirwo, ungiona uringîte guku kwîna ndeto.’ Akîîra Kamaanja.
‘Wee Chari tiga ndeto ciaku, guku gutagîukagwo na watho wa cibu ngituike ati ni ndoina.’ Kamaanja agicokia anyeteete.
‘Kamundu kugîa nguru. Mwarora naku tondu mwahanire ta gikwa na mukuungugu mutitiganaga?’ Akimooria.
‘To kwendangia maitho turore kana twona gwa kwendia magoko na njua.’ Kabaca agicookia akiunagira Kamaanja riitho.
‘Biacara ya magoko nithiru tondu mithanduku yoothe niyathirire. Ona riu mîbau nîracinwo makara matigairie hanini mambiririe gucina mîtongu na njegeni.’
‘Icio ciakiuma makara wee, uri wona njegeni îgîakia mwaki tiga gucinwo makara?’ Kamaanja akimucokeria agithekaga.
‘Ni uuî inyui mutiri kundu muthiîte mukona, mwakinya Nyairobi mugaga muthiîte muno ndureke nguheage uhoro.’ Akiuga akîinîkagîrîria coda. ‘Nonga mugwikîrite kanyama riiko kana mukwenda atia?’ Chari akiuria.
‘Turenda guthiî rîtietagirira muthamaki. Wahota guturaria haha na ndeto ciaku itathiraga.’ Kamaanja akimwira akirugamaga. ‘Kana niwakoruo wathima kanyama turîanîre.’
‘Nyama itiendaga gutinda ikîriyo hingo ciothe, no akorwo mwîna haraka no turîkîrîiya hingo îngî.’ Chari akiuga.
Kiu kiari o kigaathi gia Chari, nikuoikaine ati we kuruta teni yake agure nyama murianire wari undu muritu. Nioikaine kurumia.
Kamaanja nîmakiumagarire mena Kabaca magîtiganîra na Chari thitînjiinî ya matatu. Makîgera thutha wa matuka. Magîthiî .......................
Rumirira rugano ti ruthiru.....


text:
Terebiceni
Antonela
Thiteceni ici nĩcio ; KBC, KTN, Thĩtitheni (Cĩtizen), Meturo (Metro), Bamĩrĩ (Family), na NTV . Thiteceni ici ĩtangathaga na thiomi cia Gĩthũngũ (English), Gĩthwaeri (Kiswahili), na rũthiomi rwa imwana na nĩrũo Theng'i (Sheng).
Thiteceni irĩa nyingĩ ni cia andũ kĩũmbe tiga Meturo na Keĩmbĩthiĩ.
riu ni mwaka wa 2012 na kwina thiteceni nyingi muno. kwina GBS,E-Africa,KIss tv,channel E,thititheni, Ntv,Ktn,Kbc na k24. Metro ni mendeirie Kiss tv thiteceni nao Kiss tv makihingura thiteceni igiri ni cio Classic tv na kiss tv, maikaranga ni manyitithanirie thiteceni icio igiri na igituika imwe niyo kiss tv. guikaranga ni kurokire sigino ingi iretwo ya digito nayo ina thiteceni ciothe ndagweta na ikongerera ingi. nie ndandika ni Daniel Kinuthia wa Njau kana innkeeper.


text:
KAMAANJA KUGURARIA MBURI CIAKE 1
Mũrata Wakwa Mũthomi Mũgĩ,
Kamaanja nĩmakĩrĩangire nyama ya rũrĩmĩ na Mũgeeci o makiumagaranagia. O kinya matuka-inĩ ma Mũkoma, magĩtiganĩra hau Kamaanja magĩkĩringĩrĩra na kwao mena gĩtutu kĩa anake a riika rĩake arĩa mokĩte nao. Kamaanja onekaga akenete na agathiĩ agĩthigagĩria ciande nĩ gwĩtĩkĩrwo na mbũri ciake kwamũkĩrwo. Ahanaga ota gacaũ kanyuĩte thothi ũrĩa gatũhaga.
Kamaanja ndaigana kũrĩa marĩgu, nĩ acokirie makinya na thutha na akĩheana gĩathĩ gĩa gũcoka kwaa Mũgeci gũtwara mbũri cia mĩrongo na indo iria etĩtio. Tondũ we ndathiĩte o gũikia ndia mũtĩ. Ningĩ tondũ mũtĩ ũtegũtemwo ndũmemagio ithanwa.
Nĩkĩo Kamaanja nĩagĩthire kũguraria mbũri ciake. Ngoima ciagũrirwo Maribui hakuhĩ na Ng’atĩ tondũ kũu nĩkuo ikĩnoreire. Rĩrĩa andũ a nyũmba ya mbarĩ ya Ngatia macionire, makĩrathima mũirĩtu wao nĩkuona atĩ mwanake ũcio nĩ amatĩĩte na njĩra ya kũmarehere ngoima noru ũguo.
Mũnga wa Kĩhanya nĩwe watũmĩtwo nĩ ithe wa Kamaanja aroke kwaa Mũgeci nĩgetha arũgamĩrĩre ngoima igĩthĩnjwo, ota ũrĩa gwĩkagwo, nĩgetha ingĩhĩnja ndũkoige itiuma ciaku. Maakĩrokire o gatene mena Kagucia tondũ mũndũ ũmwe ndehagĩrĩrwo njĩra. Magĩkora athuri maigana ũna a kuma itũũra marokete na makanoraga tuhiũ twa raũ. Nĩmakĩamũkĩrirwo na magĩtũngio kĩa mwaki tondũ ngaragu ndĩhoyagwo ũhoro, ningĩ nĩgetha metue ma ndarũa na maingate heho tondu kwarĩ na mbaa yarokete gũitĩka tene. Mwarĩ wa nyina na Mũgeci, wetagwo Muthoni, nĩmarĩte ndundu na cũwe na agataarwo ũrĩa e gwĩka. Rĩrĩa akĩreheire andũ acio cai, akĩrĩithania na mũnoori wa tũhiu na rĩrĩa ahũgũkĩĩte na kũngĩ, Muthoni akĩoya tũhiũ twothe na akĩhitha. Rĩrĩa ithe wa Mũgeci akinyĩirio ndeto ĩyo atĩ tũhiũ tũrĩ kũhithwo, akĩnyiita mwatĩ na akĩnengera mwarĩ agĩkũũra tũhiũ ota ũrĩa mũtugo wa rũrĩrĩ ũtariĩ, nake Mũthoni akĩneana tũhiũ. Na tondũ ngoima nĩciagĩtuĩrĩirwo kĩnyonga, ikĩarũkanwo nacio hatarĩ na mitha nyingĩ. Ciaguraririo inya mũthĩ ũcio. Ciathĩnjĩirwo na hau thutha wa mũciĩ tondũ nĩho haarĩ na kĩĩgunyĩ kĩa mĩkĩma na mĩthithinda ĩrĩa yahandĩtwo. Magĩtua mathakwa arĩ mathĩnjĩro tondũ makĩrĩ maingĩ hau mũhaka-inĩ wa mũgũnda. Thakame yonganĩirio kiuga-inĩ kĩnene nĩgetha ĩtũndĩrwo mahu, ngerima ona mĩtura.
Munga na Kagucia maikĩrĩte meroreire mbũrĩ ikĩrutwo rũũa o magĩteretangaga na athĩnji. Mũthuuri ũrĩa watongoragio ndeto ĩyo akĩĩra Kagucia amenye atĩ nĩwe ũkũruta maitho nĩgetha mĩtwe ĩrigwo. We Kagucia ndaigana gũkararia ona harĩa amenyaga atĩ ndehotana na ndeto ĩyo tondũ hahota gũkorwo hena mũtego ambĩirwo na ndamenye. Akĩaria na mũthuuri ũrĩa warutaga maitho ma mbũri icio ingĩ akĩmwĩra nĩamũkombora arute mothe nĩ mekũrĩhania. Ndakararirie. Akĩruta maitho, na o akuura akarioya na igũrũ akera Kagucia, ‘Nĩ ũkĩine nindakũũra rĩu.’ Kagucia agacokia ‘Ĩĩ noguo mũrata thogora ndiũragĩte’. Agĩkũũra rĩu rĩngĩ akĩĩra Kagucia, ‘Nĩ ũkĩine merĩ nĩ wa mau.’ Kagucia agĩcoka mũhuko akĩruta kĩa merĩ akĩnengera mũkũũri wa maitho, akĩoya maitho merĩ akĩĩra mũtongoria wa ũthĩnji ‘Nĩ wa mau nĩndakũũra merĩ.’
‘Ni ngatho rĩu tũrĩ gũtuma ndũgũ, Mbũri ciaku itinahinja ona gũtuĩka tũtirutanĩtie ciothe.’
‘Kaĩ ũĩ atĩ no nyende ũnjĩre ndĩcinorie. Kaĩ itathũrimĩte o ĩrĩa noru. Ningĩ ingĩrarehire mĩndutha githĩ ndungiuga nĩndakũnyarara.’ Munga agĩcokia.
‘Ĩĩ toguo. Kaĩ gwĩ kĩnene kĩũru tiga kĩronda.’
‘No nĩgĩkĩrĩ rũũa rwa mũhuhi.’ Munga akiongerera, ‘ningĩ kaĩ kũrĩ ũthũire kũrĩa na ehake tiga ĩkĩhĩnja. No ici ciakwa nĩgwĩtũna ũgwĩtũna ũmenye ndĩrĩ na itherũ.’
‘Rĩu twarĩkia kũruta rũũa nĩtũkũrutania nyama ciothe ota mũtugo igĩrĩ tũhĩhie na igĩrĩ tũruge na nyũngũ.’
Njũwa ciarĩkia kũrutwo, makĩrika kũrutania nyama. Makĩruta ngaĩ, makĩũwa rĩũwa ndotũ ciarĩ noru wega. Magĩkomia mbũri na nda makĩruta rũcuthĩ, Makĩruta mara na mahu, makiũwa maguta ma nda, magĩtigithũrana mara ma mahu, makĩnengera amiria a mara mamirie, makĩruta ngerima kuma kwĩ mahu na ciothe ikĩmirio. Makĩruta makengeto, moko, honge, gĩthũri, ciĩga, magũrũ, ngingo. Makĩruta ini, ngoro, mahũri, higo, rabatĩ, makĩũnũra nyongo magĩte, na magĩte thũngĩ. Mara mamirio makĩoya mũtura, mahu na ngerima magĩtundĩra. Nyama cia ndũndĩro ciarutirwo honge-inĩ na iria ingĩ ngingo-inĩ, igĩturanĩrwo na ngarango ciarĩkia kũgathimwo na thakame ĩrĩa yonganĩtio mbũri ciang’eo. Mĩtura yatumirwo na karũrigi ka mũgio nacio ndũndĩro igĩtumwo na tũmĩtĩ twaicũhitio wega na tũgacinwo mĩthia. Mwaki warĩ wa ngũ nyũmũ cia mĩthandũkũ no ndara ciarĩ njoho cia mĩthandũkũ mĩigũ nĩgetha ciĩtiirie mwaki. Munga akĩĩrwo no nginya aringithanie rũũa. Akioya tũcacũ akiuna twĩrĩ, akĩrũgama harĩa athĩnji maikarĩte thĩ akiuga,’Rũũa ndaringithia Njũgũna wa Njung’e.’Akĩrekia tũmĩtĩ twake thĩ, nao athuri acio othe magĩcokia ‘Irorũma nyambo.’ Njũgũna akĩneo rũa na nyama ĩrĩa yamũrĩtwo ya iringa yohetwo naruo.
Mbũri ya ithe wa Kamaanja yekĩrirwo riiko mwanya……….
Thoma rũciũ rũngĩ ngũhe ndeto.


text:
MŨTHENYA WA ITHINGA
Rĩu tondũ wee ũrakorire nyũmba cia mahiga-rĩ kana hihi ũrakĩona ya mbaũ na hau ũkĩhĩtũka-rĩ, nonga ũũĩ atĩ nyũmba cia tene itiarĩ ona thingo cia ndaka tiga mĩhĩrĩgo. Reke ngwĩre manyinyi makoniĩ ithinga rĩa nyũma. O ro rĩu ica ikuhĩ nyũmba nyingĩ irarĩ cia ndoro. Ona rĩu ũngĩthiĩ mĩena ĩmwe nĩ ũgũcikora. Hihi ithingagwo atĩa? Ndaka, kana ndoro, yũmbagwo atĩa na ndĩgwe ĩ rũthingo-inĩ? Tega matũ twaranĩrie tondũ mũgĩ nĩ mũtaare.
Nyũmba yarĩkia gwakwo ithinga nĩ rĩararagĩrio. (Nindĩkwĩra ũhoro wa mwako reke twambe tũthinge).
Mwene mwako agathiũrũrũka itũũra agĩtũmanaga wĩra. Anake nĩo matũmagwo wĩra wa gũthinga nao airĩtu na atumia magatũmwo wĩra wa gũtaha maĩ ma ithinga. Mũtumia mwene ithinga nĩ atũmaga arata na atũmia a itũũra makamũteithia kũrugĩra wĩra tondũ naguo wĩra no nda.
Kwaroka gũkĩa atumia nĩ marokaga rũũĩ tene na makambatia maĩ na mĩtũngi, kana inya, magĩitagĩrĩra mabuba-inĩ marĩa mahoetwo itũra-inĩ. Arĩa matangiahotire gũtinda mũthenya wothe ithingainĩ, nĩ ũndũ wa mĩhang’o kana mabata mangĩ, kaingĩ nĩo marokaga tene na rĩkiuga rĩhiũhie ciande magakorwo matahĩte maaĩ mĩtũngi ĩigana ũna na magakĩyohora magathiĩ mabata mangĩ. Atahi a maaĩ nĩmomanagĩrĩria magĩthiĩ, magagĩikũrũka magĩthekaga na makambata o hamwe. Hĩndĩ ĩyo nĩguo igũta ciamenyekaga nacio inyarati igakĩgĩa igweta nĩ kwambatia mĩtũngi mĩingĩ. Rĩngĩ atũmia arĩa marĩ hinya nĩmakuaga mĩtũngi ĩrĩa mĩnene na makongerera kangĩ kanini igũrũ tarĩ njoherera kana magakuwa na moko makambata. Acio nĩmaheyagwo gĩtĩo mũno na makanyakwo nĩ kũgĩa hinya na kwaga kwĩnona. Igũta nacio nĩciakĩmenagĩrĩrio na igathahĩrĩrio mũno. No tondũ hĩndĩ ya ithinga yarĩ na maũndũ maingĩ, makĩria harĩ anake na airĩtu, andũ othe nĩmerutanagĩria nĩgetha o mũndũ eyũmbanĩre na wĩra wake.
Tĩri wacimbagwo na thururu, ũgacimbwo ta buti ĩmwe kinya igĩrĩ kũrika, maĩ magaitĩrĩrwo kuo na ũkaringio ũtukane gĩcorocoro. Andũ magakĩrũga kuo nĩgeha maũkimanie ũiguane. Wahana ta ũgũtondora ũkongererwo tĩri ũngĩ, woma ũkongererwo maĩ. Nĩgetha ndoro ĩkimĩke na ĩiguane hatarĩ gũte maĩ, nĩho anake makĩyumagĩria na makarũgarũga na hinya magakiya ndoro na nguthi makĩonanagia hinya wao. Nĩkĩo nĩhakĩgĩyaga karwĩmbo ta gaka nĩgetha makarũga na ikinya rĩmwe:
Kĩbutu! Tu! Kĩbutu! Tu!
Haa! Njamba nĩ ĩno;
Kĩbutu! Tu! Kĩbutu! Tu!
Haa! Njamba nĩ ĩno.
Njaamba ĩgakĩinĩrwo ũguo nayo ĩgakĩrũga ndakainĩ ĩgacoira ĩgĩkinyaga na hinya ĩgakiya ndaka kinya ĩkaiguana. Yahana ta ĩkũnoga ĩngĩ ĩkaruga kuo nayo igakũĩrwo rwa kĩbutu nayo ĩgacoira. Rĩngĩ njamba igĩrĩ nĩciaingĩranagia ndakainĩ na igacindana o ũrĩhuma mbere. Nao aya angĩ magagĩkũyaga rũĩmbo nacio njamba igakĩhumania o kinya ũmwe arĩhuma oimĩre. Rĩrĩa hena airĩtu a marika mao anake nĩmarũgaga na hinya nĩgetha meyũmbanĩre harĩ airĩtu acio. Nao airĩtu tondũ matikiyaga ndaka, magakĩmaroraga na kamwena o makĩonoragia maĩ marĩa matahĩte. Nacio njamba no thithino iraita na igakiya ndoro kinya ĩkaiguana. O hau noho amwe mombanagĩra tondũ nakĩo kĩũmbani gĩkĩũmbanaga ona gĩkĩmĩa.
Ta amba ũikĩrie na ũmerie naniĩ ndĩtue ma ndarũa nĩtũkwaranĩria rũciũ rũngĩ


text:
KAMAANJA WIRA-INI 1
Mũrata wakwa Mũthomi Mugĩ,
Turatigĩrĩire Kamaanja akionana na gĩtonga gĩa kũrĩa arokaga wĩra. Nimakĩaririe maũndũ marĩa matũmĩte atũmanĩrwo, na akĩhũndũka agithiĩ kũhe Mwangi ũhoro wa ũrĩa ona. Thiĩ na mbere na gũthoma na ũnjokerie ũhoro menye kana tũrĩ o hamwe.
Kamaanja nĩagĩcokirie makinya na thutha o nginya kũrĩa maikaraga na Mwangi wa Bethi. Atiigire era mũnene wa wĩra ũcio atĩ amũhe matukũ merĩ ambe ecirie wega ũhoro ũkoniĩ ndeto ĩyo ya wĩra ũcio aheagwo. Mũnene agĩkĩmũhe namba cia thimũ akĩmwĩra eciria no amũgambĩrie nĩgetha mabange wega ũrĩa ekwambĩrĩria wĩra. Nĩ akĩmũheyangire maũndũ maingĩ makoniĩ wĩra nĩgetha agĩtua cira akorũo ena wariĩ wa maũndũ. Akorire Mwangi etambũrũkĩtie gĩtĩ-inĩ agĩthoma kagathĩti ka mawĩra na agathikagĩrĩa nyĩmbo ciahũragũo cii ndii-inĩ.
‘Nĩkĩĩ mũndũ woma ta Karĩithi akiuma Rware? Ndiĩrĩga gũkuona wĩitĩte na athi waya kaĩ ũkũrokete ha?’
Kamaanja akĩmũrora na akĩrika kuohora tai na kũruta nguo icio ekĩrĩte cia ũrugarĩ. Akĩrora gĩkombe kĩarĩ hau kamethainĩ akĩũria Mwangi, ‘Nĩ ũgũtigĩtie gacai? Iria ndona itingĩheyanwo nĩ mũndũ wĩna heho nda.’
‘Wĩteithie ma Kĩrichũ me hau kĩbũyũ-inĩ. Kaĩ watũngana na nyoni ĩna mũkamo?’
Kamaanja akĩruta gĩkombe gĩa kaurũ kabati-inĩ yarĩ hakuhĩ na mũrango. Agĩkĩra cai kuma kĩbũyũ-inĩ, akĩũigĩrĩra kamethainĩ agĩikara thĩ mang’ethanĩrĩte na Mwangi. Mwangi agĩcũrũria magũrũ kuma gĩtĩ-inĩ, akĩigĩrĩra igokora maru-inĩ o anyitĩte kagathĩti karĩa athomaga akĩĩra Kamaanja, ‘Ndegete matũ ta mbawa.’
‘Niĩ ndona kanyoni wa ng’ethe, na ti Ng’ethe wa Munga. Maũndũ ma gũkũ rũraya nĩngũikara ingĩkamamenya.’
‘Ndũrĩ wiki, ona ene kuo matimoĩ gũtuĩke oki nĩo mekũmamenya wega. Rehe ũhoro tiga kũnjigĩra ta mbeca irĩ bengi.’
‘Narĩ korũo nĩ mbeca ciĩ bengi gũkĩra ũrĩa ndona.’
‘Wee mũndũ ũyũ ngwĩraga korũo ndeto nĩ irio no ũtũme mũndũ akue nĩ thuti.’
‘Niĩ ngũtaimĩte kĩbathi kĩrĩa kĩhĩtukaga haha thaa igĩrĩ. Na gĩtinacererwo. Ndathiĩ ndaigĩrwo bara ya komoni ndaingĩra namba twendi ndaigĩrwo kĩhingoinĩ kĩa wĩra-inĩ. No nĩnyambire kũhĩngĩcĩka hanini tondũ nĩũĩ niĩ ndirĩ ndathiĩ kũndũ kũu mũthenya. Ndagĩthiĩ ona harĩa menyerete na mũrango wa thutha, ndakora mũthigari, anjĩra mũthenya andũ mageraga mũrango wa na mbere.’ Mwangi akĩmenya ndeto iyo yahota kũraiha. Ningĩ nĩoĩ atĩ Kamaanja ti wa kũhĩkwo na ndeto aheanaga o kahora na kinyi. Agĩũkĩra akĩoya gĩkombe gĩake akĩrika gũkunũra kĩbũyũ eĩkĩrĩre cai. ‘Niĩ rĩrĩa ndũngirwo nĩ kĩbau ndona ta atarĩ kũu ngũthiaga. Ndacoka na thutha ndoka rĩngĩ o kahora ndona gũtirĩ mũrango ũngĩ. Ndagĩciria nogũkorũo kwĩ mawabici maingĩ. Ndaingĩra. Ndegweta rĩtwa na atĩ nĩ mũnene wa kũu ũndũmanĩire tuonane. Ndonanio nake na arika kũnjĩra ũrĩa akenetio nĩ wĩra wakwa. Akĩĩnjĩra nĩ ekwenda kũhe wĩra ũngĩ. Ĩĩ tamba ũnjĩre atĩrĩ, nĩ ũrĩ wathiĩ mocarĩ?’
‘Ĩĩni ũkĩũĩ kũrĩa mboco-inĩ mathiko no ngiya ngari ciare mũcabara kuma mocarĩ nginya mũciĩ. Na tũragĩtũũraga tũgĩraga andũ mocarĩ ya kanjũ kana ya Kĩnyata.’
‘Ndirauga gũthiĩ mocarĩ hau nja na kuoya ithandũkũ na guikia ngari-inĩ ũtoĩ nĩkĩ kĩho thĩiniĩ. Ndĩrauga gũthiĩ mocarĩ thĩiniĩ na kũhumba mwĩrĩ nguo na kũwĩkĩra ithandũkũ ũcoke ũnengere ene.’
‘Aca ũcio wĩra ndirĩ nda wĩciria ona ndiũĩ mũndũ ũũrutaga. No makĩrĩ kuo. Indĩ ũcio ũragĩũkĩra ha harĩ we na gĩtonga gĩaku?’
‘Gitonga kĩu kĩanjĩra nĩ gĩkũhe wĩra.’
‘Wa kũhataga wabici kana wa kũbanga mabuku?’
‘Aca, o wa gũthambagia, no nĩgũgĩthambagia acio makoragwo kuo.’
‘Tũtirĩ hamwe, kaĩ kũu arĩ gwa tũcũcũ?’
‘Aca, kũu nĩ mocarĩ.’
Mwangi akoretwo ahingũra kĩbũyũ na akanyita ngunĩko na guoko kwa ũmotho. Akĩrora Kamaanja athamĩtie kanua na akagega. Agĩkonorera Kamaanja maitho ta mbirigũi. Akĩoya cai agĩĩkĩra ngunĩko-inĩ, akĩoya gĩkombe agĩkunĩka kĩbũyũ nakĩo, o arorete Kamaanja. Aathiĩ gũkunda akĩona ũrĩa ahĩngĩcanĩtie ndeto agĩĩkĩra cai gĩkombe-inĩ na agĩkunĩka kĩbũyũ wega na ngunĩko yakĩo o arorete Kamaanja.
‘Ngai baba! Atĩrĩrĩ wa Ndamarĩ, ũrenda kũnjĩra atĩ wee ũtũire ũrutaga wĩra mocarĩ na ũgoka tũkarĩanĩra ngima haha na ndũrĩ wanjĩra?’............
.....Ruciu rungi nitukaraniria.


text:
Mĩario ya Barack Obama Thutha wa Ũhootani Wake wa Gacicia 3, 2008
Thikĩrĩria mĩario ya Barack Obama akĩanĩrĩra ũhootani wake wa kũrũgamĩrĩra Democratic Party gĩthuranoinĩ kĩnene kĩa ũtongoria wa bũrũri wa USA. Gĩthurano kĩnene gĩgakorwo gĩ kĩa mweri wa Kanyua Hũngũ mwaka ũyũ.
Barack Obama, mwana wa Barack Obama Snr., wa kuma Kenya, nĩ we wa mbere mũndũ mũirũ gũthurwo nĩ kĩama kĩmwe kĩa iria igĩrĩ nene bũrũriinĩ wa USA gũkĩrũgamĩrĩra gĩthuranoinĩ kĩa ũtongoria wa bũrũri, na ahootana gĩthuranoinĩ kĩu nĩ we ũgũkorwo e wa mbere mũndũ mũirũ gwathana Amerika.
Ũhootani wa Obama nĩ ũhootani wa Abirika na wa thĩ yothe. KŨNGŨ Barack Obama na ũhootani waku!


text:
Mũthomi Mũgĩ Mũrata wakwa,
Amũkĩra ngatho ciakwa nyingĩ cia gĩcĩcĩng’a nĩ ũrĩa ũkoretwo naniĩ rũrenda-inĩ rũrũ mwaka ũyũ ũrorete kũbuĩria ona mĩaka ĩrĩa ĩngĩ mĩhĩtũku.
Rĩu tũkiugĩra mwaka ũyũ ũhoro, nĩndakũrongoreria mũnyaka mwega na mwago mwaka-inĩ ũyũ tũrorete. Ngakũhoera ũtũnganage na nyoni njega, mwere waku ũingĩhe, kĩmera kĩagĩre, ũhiũ waku ũthereme, ũroaga kũhuna, ũhũne mũnyũ, ng’ombe ciaku irociaraga mori, nacio mburi ciaku iciarage harika, tũgondu twaku tũrotũhaga nĩ hũni nayo mĩatĩ yaku ĩgũciarĩre ngoima itarĩ kĩmeni.
Ciana ciaku irokũigua na thingira waku ndũkanahore mwaki, ũrorokagĩrwo nĩ karĩa gatarĩ thahu, ndũrĩrĩ irokũganaga nĩ ũtana, nawe ũrotanahĩra arĩa mwĩtainwo ona agendi na ũtana mũkĩru. Maundũ-inĩ mothe ma mwaka ũyũ tũraingĩra marotuĩka ma gũgũikaragia na gĩkeno, gĩtĩyo, kĩrathimo ona thayũ.
Rĩu-rĩ , kĩgĩe na mwaka mwerũ mwega na tũcemanagie kaingĩ haha kĩharo-inĩ gĩkĩ tũnorane na tũũhĩganie.
Ngai njega.


text:
- Wanjirũ
Wanjirũ nĩwe nyina wa mũhĩrĩga wa Anjirũ, Mũnjirũ acukagwo atĩ e kaũndũ na kangĩ. Ũguo nĩ kũũga atĩ matigaga mbũthũ ya mĩthaiga ĩrĩa ĩ rũgoci thĩ.
- Wambũi
Wambũi nĩwe nyina wa Ambũi Ambũi macukagwo atĩ matithiragwo nĩ mũkuru ũrĩ nda, Nĩara mũno nĩamu hĩndĩ ya ng’aragu meendirie kahĩĩ njahĩ. Yĩni makahumbĩte ta kairĩtu.
- Waceera kana Wanjeri
Waceera kana Njeri nĩwe nyina wa mũhĩrĩga wa Aceera. Nĩ etagwo na rĩtwa rĩngĩ rĩa kũnanio Wanjeri. Mũhĩrĩga ũyũ ũĩkaine nĩ ũndũ wa waara wao wa mũcarĩrie na uramati wa indo, amu mũcera acukagwo atĩ ndaceraga na ũngĩ.
- Wanjikũ
Wanjikũ nĩwe nyina wa mũhĩrĩga wa Agacikũ. Agacikũ macukagwo nĩ ndogothi tondũ matiũĩ ithĩya. No me Ngumo nene nĩundũ wa kĩo kĩao.
- Nyambura kana Akĩũrũ kana Ethaga
Nyambura nĩwe nyina wa Ethaga. Ethaga ni mũhĩrĩga mwĩtigĩre mũno Niamu nĩo maagitagĩra rũrĩrĩ rũtigatwĩke rwaganu. Uguo mekaga na kũroga na mĩario ya kanua andũ aganu magaikara metigĩrĩte.. No marĩ aturi na no mahuhaga mbura ‘Macukagwo ati “Mwithaga atongaga ũtukũ”. Nĩamu wĩra ũcio wakũhahũra eki naĩ warĩhagwo ũtukũ andũ matekũmenya.
- Waithĩra kana Wangeci
Wangeci kana Waithĩra nĩwe muciari wa mũhĩrĩga wa Aithĩrandũ kana Angeci. Aya nio a mũhĩrĩga utari ũcuke, no rũgiti na mbaara na haaro ciao itirirĩkaga, na ndangĩkuonia ciande. Arũme ao nĩo matongoragia ita.
- Wairimũ kana Gathiigia
Wairimũ nĩwe nyina wa mũhĩrĩga wa Airimũ kana Agathigia. Acio nao nĩa mũhĩrĩga wa mwanya mũno, amu macukagwo ati Mũirimũ kana Mũgathiigia agũire na mũtĩ ni ũndũ wa kwenda aka. Yĩni kwĩgũithia na mũtĩ nĩguo mũirĩtu amũigwĩre tha amũhikĩre.
- Wangarĩ kana mũithekahuno
Wangarĩ nĩwe Nyina wa Angarĩ na noo Aithekahuno. Nĩ macukagwo na makahũhio nĩ mĩhĩrĩga ĩria ĩngĩ atĩ nĩ maatĩririe wĩra ndũma cia wĩra ciahĩa na ciatũka. Matĩririe wĩra mambe marĩe ndũma marĩoiki na ũcio nĩ ũkarĩ.
- Wangũi- Kana Waithiegeni
Wangũi nĩwe nyina wa mũhĩrĩga wa Angũi kana Aithiegeni, Aithiageni macukagwo nĩ ũiru na rũitho na nokĩo metagwo mbarĩ ya mũtinia ngingo. No ningĩ nĩ akũi a nyĩmbo moma.
- Wamũyũ kana Warigia
Wamũyũ nĩwe warĩ kahinga nda ga Gĩkũyũ na Mũmbi na nĩwe nyina wa Aicakamũyũ. Warigia nĩ acukagwo atĩ nĩomirie mĩgiyo Ndia. Nĩguo mũhĩrĩga ũrĩa ũrĩ ũtana mũno. Nĩwe wagire mũrũme na angĩagire gũtanaha ndangĩagĩire ciana.
Mwandĩki nĩ Guka Wakaria


text:
Kĩmenyithia
Athuri aramati Thingira nīhīndī maraharīrīria irua rīa 2016. Ūndū ūrīa ūrī mbere yao ihinda rīrī nī kīrīra gīa Aciari mweri 30.7.2016 na kīrīra kīngī gīa Aciari hamwe na atiiri mweri 12.11.2016. Mūtaratara uhana ta ūū.
Rùrìrì Rwa Agikuyu Gùcokereria Ngoga
Gìkundi kia Aramati a Thingira nìkìhotorete kwarahùra rùrìrì rwa agìkùyù na njìra itiganìte. Njìra ìmwe ya kìgirarì nì irua rìrìa nìrio njikarìro ya ùndùire wa agìkùyù. Aramati a Thingira nìmanjìtie wìthagathagìri wa mambura maya marìa matanyìtwo mweri wa gatumu. Nìguo kùgìa na maciaro mega nomùhaka ihìì ciitù ikinyithio makinya mabacìrìre wega rìrìa marauma wana-inì nginya gùtuìka anake a muumo.
Thimù Cia Mùgìkùyù
Agìkùyù moi kùhitha ndia, matiùì kùhitha ùhoro
Ageni erì matirì ùtugire
Aka erì nì nyùngù igìrì cia ùrogi
Aka na ng’ombe itirì ndùgù
Andù matarì ndundu mahuragwo na njùgùma ìmwe
Andù me muoyo matiagaga wìra
Arùme marì rwamba
Cia athuri inyuagìrwo thutha
Ciakorire wacù mùgùnda
Kùīandīkithia Kwa Irua Rīa 2016
Fomu ya kùihùria ya kùīandīkithia kwa Irua rīa mwaka wa 2016 īī haha.
Imenyithia
- 1
- 2
- 3
Irua 2016
06-06-2016 Hits:312 ìmenyithia Super User
Athuri aramati Thingira nīhīndī maraharīrīria irua rīa 2016. Ūndū ūrīa ūrī mbere yao ihinda rīrī nī kīrīra gīa Aciari mweri 30.7.2016 na kīrīra kīngī gīa Aciari hamwe na atiiri mweri...Thoma Maingì
Agikuyu Rite of Passage
19-11-2015 Hits:721 ìmenyithia Super User
Agikuyu Rite of PassageThoma Maingì
Rùrìrì Rwa Agikuyu Gùcokereria Ngoga
16-07-2015 Hits:868 ìmenyithia Super User
Rùrìrì Rwa Agikuyu Gùcokereria Ngoga Gìkundi kia Aramati a Thingira nìkìhotorete kwarahùra rùrìrì rwa agìkùyù na njìra itiganìte. Njìra ìmwe ya kìgirarì nì irua rìrìa nìrio njikarìro ya ùndùire wa agìkùyù....Thoma Maingì


text:
06-06-2016 Hits:312 ìmenyithia Super User
Athuri aramati Thingira nīhīndī maraharīrīria irua rīa 2016. Ūndū ūrīa ūrī mbere yao ihinda rīrī nī kīrīra gīa Aciari mweri 30.7.2016 na kīrīra kīngī gīa Aciari hamwe na atiiri mweri...Thoma Maingì
19-11-2015 Hits:722 ìmenyithia Super User
Agikuyu Rite of Passage
Thoma Maingì
16-07-2015 Hits:868 ìmenyithia Super User
Rùrìrì Rwa Agikuyu Gùcokereria Ngoga
Gìkundi kia Aramati a Thingira nìkìhotorete kwarahùra rùrìrì rwa agìkùyù na njìra itiganìte. Njìra ìmwe ya kìgirarì nì irua rìrìa nìrio njikarìro ya ùndùire wa agìkùyù....Thoma Maingì


text:
Josto Kĩnoru wa Njacĩ.
Mũrata wakwa Mũthomi Mũgĩ, na haarĩa kabere nĩtwatiganĩrĩire Kamaanja agĩthiĩte kũracia ona akaguraria mbũri ciake. Nĩ akĩheirwo ũhiki na mũthenya wa ũhiki mũthuri ũmwe, akĩheyo kamweke ageithie andũ.
Josto Kĩnoru wa Njacĩ aarĩ gĩtang’a gĩa itũũra. Akĩrĩ mũndũ wa mwĩgatho na kwĩhuhĩra mĩrũri. Mũtingĩaririe nake na ndeting’urie na mĩario ona rĩngĩ kwĩyonania taarĩ we wiki wahotete kũgĩa na indo nyingĩ itũũra-inĩ. Nĩ eyambaga ota maburi na akenda andũ mamenye atĩ we ti ngĩa. Aakĩrĩ wakinĩwe wa ithe wa Mugeci na nĩakĩheirwo kamweke ageithie andũ matanaharagania.
Akĩrika kwaria akiuga, ‘Ee niĩ nĩniĩ njĩtagwo Josto Kĩnoru wa Njacĩ, na ndĩ mũndũ wa bata. Rũgongo rũrũ ti andũ aingĩ matanjũĩ na bũrũri-inĩ ti andũ aingĩ matateithĩkaga nĩ kĩyo gĩakwa. Mũndũ ũnyuaga kahũwa kahota gũkorwo koimĩte gĩthĩinĩ gĩakwa. Ũrĩa ũnyuaga macani nĩ ũhũthũ makorwo matuĩtwo gwakwa. Iria narĩo nĩmũkĩũĩ nĩniĩ ndũragia thothaitĩ. Ingĩtiga kũrĩithia ngũkũ ciana cia ũhĩndĩ Nyairobi na Thĩka itingĩona matumbĩ. Ningĩ atarii no matĩĩre nĩ ũndũ wa kwaga ngũkũ cia kũrĩa. Nĩ ũndũ ũcio ndĩkĩrĩ mũndũ wa bata mũno ona ĩtegũgĩtinda ngĩyaria.
‘Rĩu nĩndagĩkena nĩ kũheo kahinda gaka ndĩmũgeithie na ndĩkĩmwĩre tũmaũndũ tũnini tũkoniĩ itũũra rĩrĩ riitũ. Nĩmũkĩũĩ atĩ nĩngoragwo ngĩciria mũno ũhoro wa itũra rĩrĩ riitũ. Rĩu ũndũ ũrĩa ndĩronire ingĩteithia andũ naguo nĩ kuongerera mbathi nĩgetha andũ magakĩhota gũthiĩ wĩra na makainũka. Nĩndĩrakĩgũrire mbathi ĩgĩrĩ cia mũthemba wa icucu, na tondũ nĩiteng’raga mũno, tũrakĩongereire thogora o hanini. Rĩu ningĩ nĩmũkũmenya atĩ kwĩ hĩndĩ itararĩ gũkũ bũrũri-inĩ. Nitũrathiĩte na nyina wa Njacĩ kũũrĩa bũrũri wa Rũraya, nĩgetha akarorwo magego. Nĩ ararĩ na igego rĩramũtuuraga na rĩrarutwo na aragĩkĩrwo rĩngĩ. Na niĩ nĩndĩrakĩroragwo kĩara gĩkĩ kĩnene gĩa kũgũrũ, tondũ ndĩrakinyaga ngaigua thithi. Na kĩrakĩoneka atĩ nĩ rũara rũrakũrĩte na mwena na rũrakĩrengwo. Gũkĩrengwo rũara nĩ mũthũngũ, wĩ kwa mũthũngũ ndũkĩrĩ ũndũ mũhũthũ.
‘Rĩu ndĩkĩrĩ kũu nĩndĩragĩcemanirie na andũ aingĩ a itũũra rĩrĩ arĩa me kũu na marakĩhe ngeithi. Ciamũkĩrei nĩcianyu. Aingĩ nĩmakĩrutaga mawĩra ota marĩa mũrutaga gũkũ na makĩrĩ na kĩyo mũno. Nĩndĩronire angĩ, ona mataahotaga gwĩthamba wega me gũkũ, nĩma’kĩmenyanire na thabuni na magakĩrura wega mehaka tũmaguta twa kũu. Nĩndĩrakĩgũrire tũmaguta tũu na twĩ harĩa nduka-inĩ mũndũ no akĩgũre na erinde hunyũ ahanane na comba. Nĩndĩrahotire kũgũra cukari tani cigana ũna na wĩhakuhĩ gũkinya na meri. Nĩnjarĩtie na thirikari na ngetĩkĩrio ndehe ũmwe na gũkũ tondũ nĩmũĩ cukari wa mũrĩmo tiguo wa gũkũ. Ũcio nĩ mũtheru mũno na wĩ mũrĩo tiguo ũyũ wa na gũkũ karia-inĩ ka ihĩĩ. Nĩkĩo ndĩraugire no nginya itũũra rĩakwa rĩnyue ũcio mũtheru wa mũrĩmo. Nĩ ũkĩrĩ na goro hanini no nĩnjũĩ nĩmũkũũkenera wakinya. Nĩ mũnyaka mũnene itũũra riitũ gũkorwo na cũkari ta ũcio.
Ũndũ ũrĩa ũngĩ ndĩronire nĩ ũhoro wa kũrĩa irio njega. Nonginyagia andũ matige gũcoka kũrĩaga o ngima na matharũ nĩgetha mwĩrĩ ũgĩe na hinya. Mũndũ ndangĩhota gũtua kahuwa wega atambĩte kũrĩa. Nĩkĩo nĩtũragĩire na mũbango wa arĩa othe matuaga kahuwa na macani gwakwa makandĩkaga indo nduka-inĩ ya Nyina wa Njacĩ na magatinagio hingo ya kũrĩhwo o njumamothi. Mũndũ angĩkorwo ndarĩ na hinya wa kũgũra ngũkũ e wiki no magakĩgũranĩra na mũndũ ũngĩ na magagĩtinana o mũndũ wa nuthu wa nuthu.
Nĩtũkĩĩrutĩire gũteithia andũ o ũrĩa twahota nĩgetha nao meteithie. Rĩngĩ mwahota kuona indo ta ciĩ na goro ha nyina wa Njacĩ no nĩ tondũ nyingĩ ciumĩte mũrĩmo. Rĩu mũgĩtĩkĩre tũkũrie itũũra riitũ na rĩrĩa kwagĩa ũndũ ta ũyũ tugakĩnyitanĩra. Itanagĩikara thĩ nĩngwenda kũnengereria mwanake ũyũ mũhikania na mũhiki wake kamũthĩgi ga gwĩtirimia nako makĩrĩ rũgendoinĩ rwa gwaka mũciĩ wao. Nĩharĩ na ng’ombe ĩrĩa ĩtanatinda ĩkĩrehwo haha tondũ ĩkĩrĩ rũru na mũkĩiyĩre narua ĩtanaringĩrĩra mũno tondũ ĩngĩciarĩra gwakwa njaũ nĩ yakwa. Kuoguo mũhĩke magũrũ mũiyĩre. Ĩno nayo nĩ mbahaca na ĩna mũgĩko wa gwaka kiugũ. Nake nyina wa Njacĩ nĩ akĩmũkaribithia na metha ĩno na itĩ ciayo nĩgetha mũtigakĩigagĩrĩre thani maru-inĩ mũkĩrĩa. Rĩu ti rĩrĩa twaihũragĩrwo cihũri itarĩ njikarĩro itangĩerũgamirie metha igũrũ. Rĩu no mũhaka mũndũ agakĩrĩaga na thitarehe ta mũndũ wa bata ta niĩ. Kiamũkĩrei ici thima ndikũmenya mũgũciga kũ no ũcio nĩ ũhoro tũngĩgĩthondeka thuthainĩ. Nĩndacokia athanda kũrĩ ithe wa Mũgeci na mũtabania nĩkũnjĩtĩkĩria ngeithie andũ. Nĩ ngatho. Athanda.’
Thoma Thimo 25:14


text:
Ũkĩrai Mũgaikie Mĩtĩ na Mũtige Kũgonderera
Ugai ĩ tha..
Coro….
Mũrata RIRIKANA, mũtĩ ũgĩaga bata nĩ gũikio irebeinĩ hĩndĩ ya gĩthurano. We wĩ na guo, menyerera ndũkanacererwo mũthenya wa gĩthurano wakinya. Gurumũka na mũtĩ waku na ũgurumũre angĩ ikũmi. Mũndũ ũmwe ndeheragĩrwo njĩra. Karumbeta nĩ kahuhe, o na coro nĩ mũhuhe!
Coro….
Mũthenya ũyũ andũ aingĩ mokĩririo toro nĩ coro ũrĩa wahuhagwo wa kũmenyithia andũ othe mũhuhĩre wa coro wa itũũra rĩao, nĩ amu kwerirwo o rũgongo na coro wa ruo. Coro ũrĩa warĩ bata makĩria waharagĩrio gũkahuhwo ngware ikĩgamba mũthenya wa gĩthurano wakinya, na andũ othe nĩ mendagwo mamenye mũgambo wa coro ũcio nĩ guo meharĩrie gũkawamũkĩria.
Coro wa mbere wahuhagwo mũthenya wa Kiumia, na gĩthurano kĩarĩ kĩa mũthenya wa Wakana o kiumia kĩu. Coro wahuhirwo maita matatũ itũũrainĩ rĩa Gaikiamĩtĩ, na thutha wa coro andũ makĩrũmĩrĩra atongoria ao nĩ guo makabange tabarĩra cia mũthenya wa gĩthurano kĩama gwa kĩama.
Arũmĩrĩri a Wainegene matongoretio nĩ mumo wake mathire gũteithĩrĩria Wainegene kũhoria mĩaki irĩmainĩ cia Magathĩti, o ta ũrĩa mekaga kiumia kĩu gĩothe.
Mĩaki ya Wainegene yoimanĩte na imenyithia iria ahandĩte tũthũngũriinĩ tuothe twa irĩma cia Magathĩti thutha wa kũmenyeka atĩ nyingĩ cia cio ciarĩ cia kũharĩria arũmĩrĩri ake kũregana na wanĩrĩri wa gĩthurano thutha wa kũnungĩra ũhootani wa Mwendandũ ũthiũinĩ wake.
Wainegene akĩhanda imenyithia tũthũngũriinĩ tuothe twa irĩma cia Magathĩti abangĩte kũgarũra itũmi cia gĩthurano gĩkĩ kĩa ũikarĩri wa njũng’wa ituĩke cia warĩrĩria wa tũnjimbo na wa ũtongoria ũrĩa etaga wa ndiganĩro handũ ha cia warĩrĩria wa mĩrimũ ĩrĩa ĩĩrĩ yatharĩkĩire bũrũri, mũrimũ wa Gwakwo na wa Kũhũyũka.
Ĩndĩ mũingĩ nĩ wambĩrĩirie kwĩhũga mĩario ya Wainegene kuma rĩrĩa akunyithirie mwana wa Ngai itina na agĩcoka akĩaũrĩra nguo kĩharoinĩ kĩa wĩyathi mũthenya barigici, na macũngĩrĩro akĩgĩa na mĩtwe ĩĩrĩ na marĩtwa kĩrũndo. Pentagon One DM Wainegene, kana PODMW na njĩra nguhĩ, nĩ guo rĩu emenyithanagia kũrĩ mũingĩ kĩharoinĩ kĩa wĩyathi kuma agĩa na marĩtwa kĩrũndo.
Kiumia kĩu gĩothe Wainegene no mĩaki akĩhoragia ateithĩrĩirio nĩ arũmĩrĩri ake matongoretio nĩ mumo. No ningĩ to mĩaki ya irĩma cia Magathĩti iki Wainegene ahoragia, kwarĩ na mĩaki ĩngĩ matũũrainĩ ma kwao nĩ ũndũ nĩ ahũthĩrĩte gĩthũri gũthurithia arũmĩrĩri arĩa mamũturagĩria ndu o na matahootanĩte gĩthuranoinĩ kĩnini kĩa ũikarĩri wa iturwa cia thingira.
Arĩa maiyĩtwo ũhootani magwatĩtie mĩaki matũũrainĩ macio ũũ wega, ũndũ wagegagia mũingĩ tondũ Wainegene ndakoretwo akararĩtio matũũrainĩ ma kwao kuma ambĩrĩrie ũteti. No Wainegene akĩgeria kũhoria mĩaki ĩyo ya matũũrainĩ ma kwao, nĩ ta kũmĩakĩrĩria amĩakagĩrĩria makĩria tondũ marakara ma arĩa matunyĩtwo ũhootani wao matũmaga mahurutĩre mĩaki ĩyo ĩkarĩrĩmbũka o na Wainegene atakinyũkĩtie makinya matatũ.
Kiumia kĩu gĩtiakĩrĩ kĩega na Wainegene, tondũ maũndũ maingĩ make matiathiaga wega kũringana na mĩbango yake ya mĩaka ĩtano ya ũikarĩri wa njũng’wa. Andũ amwe moigaga atĩ mĩaki ĩyo ya Wainegene yahanaga ta mwaki ũrĩa werirwo atĩ wakana mũno nĩ wĩtunyaga nyama.
Nao arũmĩrĩri a Wamũciĩ mokĩrio nĩ coro moimire Wamũcii thutha merekeire ngurunga, kũrĩa gwatuĩkaga kĩama kĩrĩa kĩnene mũno gĩthuranoinĩ gĩkĩ kĩa ũikarĩri wa njũng’wa kĩerekeire gwĩkwo.
Wamũciĩ oigaga atĩ thutha wa kĩama kĩu kĩnene gwĩkwo nĩ guo akahumbwo cuka wa kũmũhitha maithoinĩ ma Mwendandũ na Wainegene, na atĩ hĩndĩ ĩyo nĩ guo akahĩtũkĩra gatagatĩinĩ kao erekeire kwamũkĩra ũhootani wa ũikarĩri wa njũng’wa.
Nao arũmĩrĩri a Mwendandũ mokĩrio nĩ coro marũrũnganire na magĩthugunda mĩhari ĩtatũ mĩrũngarũ makĩambĩrĩria kũina manyitanĩte moko magĩthoithaga ta thigari merekeire kũrĩ Mwendandũ. Mainaga ũũ:
Ũkĩrai narua na ihenya
Na mũtige kũgonderera
Kahinda ka mĩtĩ nĩ gakinyu
Ya gwĩthurĩra mũtongoria
Arĩa magakoma matĩre
Makoiga atĩa mĩtĩ yatarwo
Tũgĩthiĩ iharoinĩ gũkena
Makoiga matĩririo nĩ kĩ
Ũkĩrai narua na ihenya
Nĩ muonete maendeleo
Na kũrĩ maratũgayania
Gwatũra bũrũri tũnjimbo
Acio maratũra bũrũri
Mũtikareke moe njũng’wa
Wĩra mwega nĩ ũthiĩ na mbere
Ũtongoria nĩ wa Mwendandũ
Mwendandũ nĩ ameraga kaingĩ
Matige kanua meke ciĩko
Nĩ maremirwo nĩ gwĩka ciĩko
Matũire inegene o inegene
Gwatuĩkaga atĩ coro ũcio ndũngĩahuhirwo korwo Wainegene ndahandĩte imenyithia cia maheni tũthũngũriinĩ tuothe twa irĩma cia Magathĩti. Ĩndĩ Wainegene nĩ acambũrĩire Mwendandũ na njĩra ĩtarĩ njega, na agakararia cĩiko ciake na cia atongoria othe a bũrũri kuma hĩndĩ ya wĩyathi. Kwoguo coro warĩ wa kũgurumũra kĩrĩndĩ gĩtige kũgonderera nĩ guo gĩĩthurĩre mũtongoria wa ciĩko handũ ha wanyahoro.
Wainegene nĩ akoretwo egũthagũthĩte gĩthũri kaingĩ akiugaga atĩ nĩ we woigĩte Mwendandũ tosha, na rĩu nĩ we woigaga Mwendandũ toka.
No nĩ kũrĩ andũ angĩ moigaga ũguo ti guo kwarĩ, atĩ coro no ũngĩahuhirwo Wainegene e macindanoinĩ macio ma ũikarĩri wa njũng’wa kana atarĩ ho, ahandĩte imenyithia cia maheni na cia kũgeria kũrehithia ngũĩ bũrũriinĩ, kana atahandĩte.
Andũ angĩ nao moigaga atĩ ũndũ ũrĩa watũmire coro ũhuhwo warĩ mĩrimũ ĩrĩa ĩĩrĩ yatharĩkĩire bũrũri wothe, mũrimũ wa Gwakwo na wa Kũhũyũka.
Gwatuĩkaga atĩ gũtiarĩ mũtongoria warĩrĩirie mĩrimũ ĩyo kahindainĩ gothe ga gwetha mĩtĩ ya ũikarĩri wa njũng’wa, tiga no Mwendandũ e wiki. Coro atĩ wahuhagwo nĩ guo andũ matikore maitho manengerane njũng’wa kũrĩ andũ arĩa mateharĩirie kũhũrana na mĩrimũ ĩyo, bũrũri wothe ũtũũre na ndwari icio cierĩ.
Kwoguo kwarĩ na mĩeretho mĩingĩ ya gĩtũmi gĩa coro kũhuhwo, no mweretho ũrĩa wakenagia andũ aingĩ wegiĩ mũtumia ũrĩa wohanagia gĩtambaya akoneka ta arĩ na gathukĩ mũtwe na rwĩmbo rwake rũrĩa ainaga:
Ndĩ na ihu rĩakwa
Ndarutire Kĩndawa
Na ngwenda riume
Ndikerwo nĩ rĩa ngati
Arĩa marĩ a mweretho ũyũ moigaga atĩ mũtumia ũcio nĩ ma arĩ na ihu, no amwe nĩ makararagia makoiga rĩu rĩtiarĩ ihũ rĩa biũ rĩarĩ rĩa gwĩtumĩrĩra kana rĩa kuohania matambaya o ta ũguo ohanagia gĩtambaya gĩkahana ta arĩ gathũk karĩ mũtwe wake.
Kwarĩ angĩ nao moigaga aca, ihu rĩarĩ rĩa biũ no atĩ mũhirani wa ihu ndamenyekaga. Acio moigaga ũguo mongagĩrĩra makoiga atĩ nĩ ũndũ wa mũhirani wa ihu rĩu kwaga kũmenyeka, mũtumia ũcio athiaga kĩharoinĩ kĩa wĩyathi kũrĩa mĩcamanio yekagĩrwo agĩetha mũmũhiri ihu rĩu.
Nao angĩ moigaga aca, mahu marĩ merĩ, na atumia acio mainaga makoragwo marĩ eerĩ hĩndĩ ciothe no andũ monaga mũtumia ũmwe tu nĩ ũndũ wa mathahu mao. Gũgagĩtuĩka atĩ arĩa merirĩte mathahu mao nĩ macokire kuona atumia acio marĩ eerĩ makĩina rwĩmbo rũu hamwe.
Kwarĩ o angĩ nao moigaga atĩ ihu rĩtiarĩ rĩa mũtumia ũcio rĩarĩ rĩa bũrũri wothe, no kĩrĩa gĩgaciarwo gĩtiamenyekaga.
No mweretho ũrĩa wathekagia andũ mũno warĩ wa atumia atatũ metanaga Wakĩri, ũrĩa woigaga atĩ mũtumia wa gathukĩ mũtwe nĩ amerĩte atĩ maikarage mahingũrĩtie maitho mao wega, na rĩrĩa makona mũtumia ũcio aigĩrĩra mũndũ maitho gwa kahinda ka ndagĩka ta ithatũ ũguo, makamwĩhũga mũno na mamenyithie mũingĩ wothe nĩ guo mũndũ ũcio ndakanae kũrehe ngũĩ bũrũriinĩ.
Amwe maigua mweretho ũcio makĩũranagia atĩrĩ, mũndũ ũyũ ũkaigĩrĩrwo maitho nĩ mũtumia wa gathukĩrĩ, nĩ we mũhirani wa ihu? Nao angĩ makorania atĩrĩ, ihu rĩĩrĩ rĩgaciarwo rĩ, na rĩgaciarwo gatũĩ?
Na hau nĩ ho methugunda na mĩtheko mĩingĩ yoimaga, tondũ kũrĩ moigaga ihu rĩarĩ rĩa mũthuthuma, angĩ makoiga rĩtiarĩ ihu, nao angĩ makoiga o na ihu rĩtiarĩ rĩmwe marĩ merĩ, o rĩrĩa angĩ moigaga atĩ ihu rĩarĩ rĩa bũrũri wothe.
Ũhoro ũcio wa ihu nĩ guo warĩ meciriainĩ ma arũmĩrĩri a Mwendandũ magĩthoitha merekeire kũrĩa Mwendandũ abangagĩra mũtaratara wa mũthenya wa gĩthurano mbere ya gũthiĩ kwarĩria mũingĩ kĩharoinĩ kĩa wĩyathia na kũhinga mĩario yake kinya hĩndĩ ya gĩthurano.
Mĩario yothe ya ũhootanĩri wa njũng’wa yahingagwo thikũ ithatũ kererere mbere ya gĩthurano, na atongoria othe me gatũ, Mwendandũ, Wainegene, na Wamũciĩ mabangĩte kwarĩria mũingĩ kĩharoinĩ kĩa wĩyathi mũthenya ũcio wa kũhinga mĩario ya wethi wa njũng’wa.
Wetereri wa mũthenya ũcio warĩ rĩerainĩ bũrũriinĩ wothe, na aingĩ nĩ matanyaga kũigua ũrĩa mĩrimũ ya Gwakwo na Kũhũyũka ĩkũninwo bũrũriinĩ kaimana.
No andũ aingĩ meciragia o cia mũtumia wa gathukĩ na ihu rĩake.
Matukũ na mo merirwo no ngũrĩrĩrĩ, no ma kiumia gĩkĩ nĩ ta maya marũngiĩ ceni na wetereri na methugunda ma andũ othe a bũrũri megiĩ mũthenya wa gĩthurano marĩ rĩerainĩ. Kĩũria kĩrĩa kĩarĩ iromoinĩ cia mũingĩ kĩarĩ gĩkĩ:
Ihu rĩa mũtumia wa gathukĩ mũtwerĩ, rĩgaciarwo rĩ, na rĩgaciarwo gatũĩ?
Gĩeterero ti kĩinaino, arĩa akũrũ makamacokeria, thikũ no inya ndigaru tarai njara itanaganda!
No handũ ha gucokia kĩũria kĩu, amwe no rwĩmbo mainaga:
Ũkĩrai narua na ihenya
Nĩ muonete maendeleo
Na kũrĩ maratũgayania
Gwatũra bũrũri tũnjimbo
Acio maratũra bũrũri
Mũtikareke moe njũng’wa
Wĩra mwega nĩ ũthiĩ na mbere
Ũtongoria nĩ wa Mwendandũ
Cokai haha thutha wa thikũ icio inya mũtegete matũ ndĩmũganĩre cia Mwendandũ na Wainegene magĩetha njũng’wa! Tarai njara itanaganda, thikũ no inya tu, ndĩmũmenyithie mũikarĩri wa njũng’wa kahinda ka mĩaka ĩtano twerekeire.
O rĩngĩ RIRIKANA, mũtĩ ũgĩaga bata nĩ gũikio irebeinĩ hĩndĩ ya gĩthurano. We wĩ na guo, menyerera ndũkanacererwo mũthenya wa gĩthurano wakinya. Gurumũka na mũtĩ waku na ũgurumũre angĩ ikũmi. Mũndũ ũmwe ndeheragĩrwo njĩra. Karumbeta nĩ kahuhe, o na coro nĩ mũhuhe!
Thaaai!
Hihinya ndari ũthome rũgano rwa Mwendandũ na Wainegene Magĩetha Njũng’wa, gĩcunjĩ kĩa: 1 , 2, 3, 4, 5, 6, 7, 8, 9, 10, 11


text:
Kamenya na ndigiri gĩcunjĩ gĩa gatatũ
Ĩĩ rĩu hihi gwagĩthiire atĩa? Kamenya nĩ ekwĩhonokia kuma gwĩ gĩluũ kĩrĩa ang’etheire? Thoma ũhĩge, mũgĩ nĩ mũtaare…..
Kamenya nĩ endire mũno ndigiri ĩrĩa Ithikieri amenyerete gũkũagwo nĩyo agĩthiĩ mabataro make. No tondũ no biacara akiuga haithuru nĩ ekũbundithia ĩngĩ wĩra ũcio. Magĩthogorana na makĩiguithaniria thogora, thũgũrĩ ĩgĩthira. Na matanatigana Ithikieri akĩĩra Kamenya atĩ ndigiri ĩyo nĩkwarĩrio yaragĩrio nĩgetha ĩthiĩ kana ĩrũgame. Akĩmwĩra atĩ wenda ithiĩ mũndũ amĩraga hareruya, wenda ĩrũgame ũkamĩĩra ameni. We Kamenya akĩhũthia ũndũ ũcio nĩ gĩkeno gia kuona atĩ nĩ ahota kũhatĩka mũkũrinũ biu na agũra ndigiri ĩyo raithi kũrĩ ũrĩa eciragĩria. Ataraga bainda ĩrĩa egũthiĩ kuona amĩendia Kĩnarĩ na akona cingĩrĩte biũ. Nĩkĩo nĩ ahĩkaga mũkũrinũ matigane ndakericũkwo. We agĩikarĩra ndigiri na akĩmĩra ‘Hareruya’, ndigiri ĩgĩkũũra ĩrorete na ya bara. Nĩ akĩiguaga mwago na mwinjoyo wa gũkuo nĩ ndigiri na agathiĩ akĩhuhaga tũmĩrũri.
Kamenya aatarĩte atĩ egũthiĩ kinya gĩceceni kĩa ngari ya mwaki, ahaicie ndigiri mbogi na agacukĩre Matathia ambatie ndigiri Kamae na ona mũgũri Magĩna kana ona Kĩmende amĩendie kuo bata no teni. Rĩrĩa ndigiri yaumĩrire bara na ĩkĩrika kuona mĩtokaa na marori na tũragita, ĩgĩtigĩra. Na tondũ ndĩarũgamaga ĩtahetwo watho ĩgĩthiĩ tu ĩkĩranĩirie bara ĩkĩhĩtia hanini ĩgũthwo nĩ ngari. Nĩrĩo Kamenya onire kĩrori gĩũkĩte thibiindi iria ngananie na akĩenda ndigiri ĩrũgame kĩambe kĩhĩtũke. Akĩĩra ndigiri ĩrĩa ,Rũgama!’ ndigiri ndĩaiguaga kĩu. ‘Bunda rũgama!’ ndigiri no gũthiĩ tu ĩrorete mbere nakĩo kĩrori no gũũka. Kamenya akĩambĩrĩria kũmaka. Akĩgeria kũririkana ciugo iria ekwĩrĩtwo cia kũrũgamia ndigiri akiuga ‘hareruya!’ Ndigiri ĩria kũigua ũguo ĩkiongerera ihenya ĩgĩthiĩ hakuhĩ ta mbarathi. Ndereba wa kĩrori ona ndigiri na mwene matengerete akĩhũra honi na hinya. Rĩrĩa ndigiri yaiguire honi yagamba ĩkĩruga na mũkĩra-inĩ o ĩrĩ o thibiiti igĩtuthura karũgiri karĩ ho igĩthiĩ ĩrorete na kũu ngurumo.
Rĩu Kamenya akĩmenya e hakuhĩ gũthira. Nĩ aririkanaga atĩ yo ndigiri yaragĩrio kiugo gĩkonainie na ndini ĩkarũgama. Akĩambĩrĩria iria ciothe ooĩ. Agĩĩtana, ‘Njicũ!’ hatiokire ũndũ. ‘Mũhonokia! Mũkũũri! Mũtharaba! Thaburi! Mariamu! Wagĩthomo!’ Gũtirĩ wa macio watũmire ndigiri ĩtinie thibindi. Yo yaigua ciugo icio ĩkaririkan ũrĩa mwene yo arũgaga akĩhũraga ndarama, ĩgĩteng’era gũkĩra mbarathi. Rĩu yoete gĩcuthĩ na igũrũ ta mbarathi cia makaũmboi a Njimi Ronja matengeretie ahĩndĩ atune. Ndigiri rĩu yarorete o harĩa kĩharũrũka-inĩ, Kamenya akĩririkana Ngai hĩndĩ ĩyo arĩ hatĩka-inĩ.
Akĩambĩrĩria kũhoya. Na ũririkane arahoya arĩ o ndigiri igũrũ, nayo ĩthiĩte ĩ karatathi. Akiuga anĩrĩire,
‘Rĩu we Ngai, nama nĩ ũĩ atĩ ndigiri ĩno ti kũiya ndaiya. Ndamĩgũra kwa wa Gĩthomo, na nĩ kũriganĩrwo ndariganĩrwo nĩ ũrĩa ĩragwo nĩgetha ĩrũgame. Na rĩu nĩyo ĩyo ĩndoretie kĩharũrũka-inĩ kĩrĩa gĩtarĩ mũndũ ũrĩ weruta kuo, woiga ngakue. Angĩkorwo we Ngai wonete atĩ wega nĩ niĩ ngue kĩa ndigiri, na ũĩ ndirĩ ndaiya ndigiri ya mũndũ kana kĩĩ kĩene tiga o gũthondeka teni, rĩu akorwo ũkwenda ngue gĩkĩ, gĩtũme atheru aku manyamũkĩre tondũ gũtirĩ ũndũ ũngĩ ĩno ndigiri ndĩrũgama.’ Nayo ndigiri hĩndĩ ĩno ĩthiĩte irira ngananie.. Itigarĩĩtie makinya merĩ ĩharũrũke na kũu kĩharũrũkainĩ gĩtonekaga muico tiga o mĩthia ya mĩtĩ na nyaige ciahenagia-rĩ, Kamenya akĩrĩkia mahoya.o anĩrĩire, ‘Ndahoya thĩiniĩ wa rĩtwa rĩa Njĩcũ Mwathani witũ, Ameni!’ Ndigiri ĩkĩrũgama rĩrĩa yaiguire ameni. Yatigarĩtie ikinya rĩmwe tu ĩgwe na kũu kĩharũrũkainĩ kĩu. Kamenya akĩhũmũka akiuga, ‘Thengiũ Ngai nĩ wanjigua!, Ũrogocwo Mũhonokia nĩ wahonokia! Athanda! Ngai wĩ wa magegania! Thengiũ Ngai! Hareruya!’ Ndigiri ĩgĩkũũra…..


text:
MŨGAMBO WA ŨRATHI.
Uyũ nĩ mũgambo wa ũrathi kuuma ngurunga-inĩ irĩ ngurio cia matũũra ma endi thayũ wa bũrũri.
Ta ikia maitho bũrũriinĩ wone ũrĩa bũrũri wĩna wagagu na wagĩĩte gũkindĩria. O mũthenya no matandiuko matarĩ na njĩra. Ũici wa mbeca cia bũrũri, ũcini wa magathĩĩti, imaramari cia gukomborwo, gatiba njerũ, na ng’aragu bũrũri-inĩ. Nao atongoria no ciira ũtarĩ na njĩra magĩcirĩra ũtongoria wa ciama matahe bũrũri. Matingĩikara thĩ maciire ũrĩa megũthondeka bũrũri na maingate thĩna. No tondũ nĩmaingatiire thĩna kwao mĩciĩ, mageciria thina nĩwathirire bũrũri-inĩ.
Mũingĩ wa bũrũri, hingo nĩ nginyu twĩcokere twĩyũũrie atĩrĩ, atongoria aitũ nĩmarathiĩ na mĩthiĩre ya ma na kĩhooto? Nĩmarũgamĩrĩire maũndũ marĩa maugiire hĩndĩ ya kũhoya mĩtĩ? Na ithuĩ-rĩ, nĩtwendirie mĩtĩ iitu mbeca inyanya? Ririkana angĩkorwo mũtĩ waku nĩwendirie ndungihota kwira mũtongoria ũrĩa wathurirwo atĩ ndareka wega. Niweyendirie ũgĩtuĩka ngombo yake. We gĩkire oro ũguo na mathĩna maku tondũ rwĩga rwaku nĩwaihũrĩirwo na ũkĩrĩa na thiku ĩmwe kana ĩgĩrĩ. Tiga gũthumbũra mũgambo wa ũrathi kinyagia acio angĩ mambe maihũrĩrwo.
Nawe ũtathiire gũikia mũtĩ wĩna kĩhooto kĩrĩkũ gĩa gũteta na wakiugire o ũrĩa kĩrĩina, nĩgĩakĩinire ũguo, ũgukĩũria ũũ? No rĩrĩ, wee warũgamĩrĩire ma yakũ ũgĩikia mũtĩ wakũ na kĩhooto, ũgĩthuura mũndũ ũrĩa wonire nĩwe wagĩrĩire, gĩũkĩre rĩu hingo nĩ nginyu wĩtie mũcara. Nĩtweherie meciria-inĩ maitũ wendia wa mĩtĩ nĩguo tũhote gũkũũrĩra atongoria maitho tũtarĩ na thoni. Atongoria mathikĩrĩrie gũkaya kwa ene bũrũri twehererio maũndũ maya:
twehererio ũici,
twehererio ũmaramari,
twehererio kũhũũrwo nĩ mĩkora ũtukũ na mũthenya,
twehererio mahaki,
twehererio kuingatwo mĩena ĩmwe ya bũrũri,
twehererio ũtongoria wa ukabira,
twehererio ũici wa mbeca cia bũrũri,
twehererio ngaragu,
twehererio mĩrimu ta mũkingo,
twehererio barabara itangĩgereka nĩ marima,
twehererio wagi wa mĩeke ya gĩthomo maunibacĩtĩ
twehererio uitangi wa mbeca cia mũingĩ nĩ atongoria
twehererio wagi wa mawĩra ona andũ aitũ marĩ athoomu
twehererio mawaganu maria mongererekete bũrũri inĩ mangĩ matarĩ monwo
twehererio kũnyararwo nĩ mabũrũri maria mangĩ ma thĩ ng’eni.
Na twehererio maũndũ marĩa moothe matũmaga eene bũrũri maikare magagĩĩte na makaaga kũiganĩra bũrũriinĩ wao.
Mũgambo wa ũrathi ũroiga atĩrĩ, Thiĩ ũkere andũ aya atĩrĩ, Tũũrai o mũiguaga, na mũtikanamenye ũndũ; na mũtũũre o muonaga, na mũtikanakuũke.


text:
Thimù Cia Mùgìkùyù
Agìkùyù moi kùhitha ndia, matiùì kùhitha ùhoro
Ageni erì matirì ùtugire
Aka erì nì nyùngù igìrì cia ùrogi
Aka na ng’ombe itirì ndùgù
Andù matarì ndundu mahuragwo na njùgùma ìmwe
Andù me muoyo matiagaga wìra
Arùme marì rwamba
Cia athuri inyuagìrwo thutha
Ciakorire wacù mùgùnda
Kùīandīkithia Kwa Irua Rīa 2016
Fomu ya kùihùria ya kùīandīkithia kwa Irua rīa mwaka wa 2016 īī haha.
Imenyithia
- 1
- 2
- 3
Irua 2016
06-06-2016 Hits:440 ìmenyithia Super User
Athuri aramati Thingira nīhīndī maraharīrīria irua rīa 2016. Ūndū ūrīa ūrī mbere yao ihinda rīrī nī kīrīra gīa Aciari mweri 30.7.2016 na kīrīra kīngī gīa Aciari hamwe na atiiri mweri...Thoma Maingì
Agikuyu Rite of Passage
19-11-2015 Hits:782 ìmenyithia Super User
Agikuyu Rite of PassageThoma Maingì
Rùrìrì Rwa Agikuyu Gùcokereria Ngoga
16-07-2015 Hits:1037 ìmenyithia Super User
Rùrìrì Rwa Agikuyu Gùcokereria Ngoga Gìkundi kia Aramati a Thingira nìkìhotorete kwarahùra rùrìrì rwa agìkùyù na njìra itiganìte. Njìra ìmwe ya kìgirarì nì irua rìrìa nìrio njikarìro ya ùndùire wa agìkùyù....Thoma Maingì